GeRAK perkukuh aktiviti bandar rendah karbon
Oleh MOHD. HUSNI MOHD. NOOR

6 April 2021, 7:53 pm
PUTRAJAYA – Kementerian Alam Sekitar dan Air (KASA) melancarkan Geran Pemangkin Bandar Rendah Karbon atau GeRAK bernilai RM35 juta bagi memperkasa inisiatif bandar rendah karbon berimpak tinggi.
Menterinya, Datuk Seri Tuan Ibrahim Tuan Man berkata, geran itu dibuka kepada semua pihak berkuasa tempatan (PBT) di seluruh negara bagi menggerakkan program bandar rendah karbon.
Beliau berkata, geran itu boleh digunakan PBT bagi penyediaan polisi, kolaborasi dan pelaksanaan inisiatif-inisiatif rendah karbon di kawasan masing-masing.
“Saya menggesa semua PBT dapat memanfaatkan geran ini sebaiknya,” katanya ketika berucap pada Majlis Anugerah Bandar Rendah Karbon di sini, hari ini.
Tuan Ibrahim berkata, antara program yang boleh dilaksanakan termasuk meningkatkan kecekapan tenaga menerusi tenaga boleh diperbaharui;  kecekapan air dan penunaian air hujan serta mengurangkan jumlah sisa di tapak pelupusan sampah.
Beliau berkata, program lain yang boleh dilaksanakan oleh PBT adalah menambahkan pokok dan ruang hijau di kawasan bandar serta meningkatkan penggunaan pengangkutan awam.

Dalam pada itu, katanya, jumlah keseluruhan pengurangan karbon di seluruh negara yang direkodkan dari tahun 2011 hingga 2020 menerusi program bandar rendah karbon adalah 148,572.20 tan karbon setara (CO2).
“Jumlah penyerapan karbon yang dicapai melalui inisiatif ini pula adalah sebanyak 43,682.75 tan karbon dioksida (CO2).
“Usaha-usaha pengurangan karbon yang dilakukan di seluruh negara ini adalah bersamaan dengan 4.8 juta batang pokok,” katanya.
Katanya, kementerian juga menyasarkan untuk mewujudkan 200 Zon Rendah Karbon dan 1,000 rakan kongsi rendah karbon menjelang 2030 di semua 154 PBT di seluruh negara.
Setakat ini, katanya, 64 daripada 154 PBT sudah diberi pendedahan konsep dan praktikaliti bandar rendah karbon dan secara tidak langsung telah menyumbang kepada pengurusan gas rumah kaca secara signifikan. – K! ONLINE


Penggunaan e-wallet syarat baru
Oleh SUBKHI SUDARJI

6 April 2021, 11:20 pm
PUTRAJAYA – Semua peniaga pasar tani dan awam di Putrajaya perlu menggunakan aplikasi e-wallet sebagai salah satu syarat untuk pembaharuan lesen perniagaan di pusat pentadbiran kerajaan persekutuan.
Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata, syarat berkenaan akan dilaksanakan dalam masa terdekat sebagai usaha bagi memastikan pemain industri sektor peruncitan bersedia menghadapi model perniagaan baharu berkonsepkan pendigitalan.
Katanya, pasar tani Putrajaya dipilih sebagai pelaksanaan fasa pertama Pendigitalan Sektor Peruncitan (Retail Digitalisation Insiative-ReDI) dan fasa kedua akan diperluas ke seluruh negara pada Mei.
“Perbadanan Putrajaya (PPj) bersetuju bahawa penggunaan e-wallet akan dijadikan antara syarat untuk pembaharuan lesen meniaga di Putrajaya,” katanya pada majlis pelancaran Inisiatif Pendigitalan Sektor Peruncitan di Tapak Pasar Tani, Presint 2 di sini hari ini.
Turut hadir Ketua Setiausaha KPDNHEP, Datuk Seri Hasnol Zam Zam Ahmad, Timbalan Ketua Pengarah Lembaga Pemasaran Pertanian Persekutuan (FAMA), Mohamed Mustahapa Awang, Setiausaha Bahagian Sosial Ekonomi Kementerian Wilayah Persekutuan, Danil Taridi Ghazali dan Ketua Penolong Pengarah Kanan  Seksyen Smart City, Perbadanan Putrajaya (PPj), Musabri Shaharom.
Sementara itu, Rosol berkata, KPDNHEP menyasarkan 100 pasar tani dan awam menggunakan kemudahan e-wallet penghujung tahun ini.

Katanya, kementerian berharap dengan sinergi strategik bersama dengan FAMA, Pihak Berkuasa Tempatan (PBT) serta setiap KPDNHEP negeri, dijangkakan lebih 100 pasar tani dan pasar awam akan turut menyediakan kemudahan e-wallet kepada pengguna.
“Kementerian yakin ia akan memberi satu motivasi kepada peniaga mikro, kecil dan sederhana lain untuk turut serta dalam memberi pilihan kepada pengguna untuk membayar secara tanpa tunai,” jelasnya.
Dalam pada itu, katanya, fokus utama ReDI adalah bagi memastikan 12,844 peniaga di 306 pasar tani dan pasar awam di seluruh negara menyediakan kemudahan e-wallet.
ReDI merupakan sinergi strategik pelbagai agensi kerajaan dan swasta membabitkan KPDNHEP dengan kerjasama Kementerian Wilayah Persekutuan (KWP),
Kementerian Perumahan dan Kerajaan Tempatan (KPKT), Bank Negara Malaysia (BNM) dan Suruhanjaya Syarikat Malaysia (SSM).
Ia turut mendapat kerjasama PPj, FAMA, PBT, Maybank, Touch n Go dan Axiata Berhad. – K! ONLINE


LHDN fail notis bankrap Najib
Oleh NUZULSHAM SHAMSUDDIN

6 April 2021, 8:35 pm
KUALA LUMPUR – Lembaga Hasil Dalam Negeri (LHDN) telah memfailkan notis untuk membankrapkan bekas Perdana Menteri, Datuk Seri Najib Razak atas kegagalannya membayar tunggakan cukai pendapatan melebihi RM1.7 bilion.
Melalui carian dokumen yang diperoleh melalui mahkamah notis kebankrapan tersebut difailkan pada 4 Februari lalu di Mahkamah Tinggi di sini.
Permohonan kebankrapan itu ditetapkan untuk pengurusan kes di hadapan Timbalan Pendaftar Mahkamah Tinggi Kebankrapan di sini, Ida Rahayu Sharif pada 5 Mei ini.
Menurut notis tersebut, Najib mempunyai tempoh tujuh hari untuk membayar tunggakan termasuk faedah berjumlah RM1,738,804,204.16 bermula semalam. Jumlah itu turut termasuk kos mahkamah sebanyak RM15,000.
Difahamkan salinan notis itu diterima Najib semalam.
Pada 22 Julai 2020, Hakim Mahkamah Tinggi di sini, Datuk Ahmad Bache membenarkan permohonan LHDN bagi mendapatkan penghakiman terus menuntut tunggakan cukai pendapatan tambahan RM1.69 bilion dari tahun 2011 hingga 2017 termasuk penalti daripada Najib.

Hakim itu menyatakan tunggakan cukai pendapatan tambahan itu merupakan hutang kepada negara yang perlu dibayar.
Penghakiman terus ialah keputusan yang dibuat oleh mahkamah berdasarkan hujahan bertulis dan lisan pihak-pihak yang terlibat tanpa perbicaraan penuh dibuat dan saksi-saksi dipanggil memberi keterangan. – K! ONLINE


Pihak pendakwaan gagal buktikan Najib seleweng RM42 juta
Oleh NUZULSHAM SHAMSUDDIN

6 April 2021, 7:36 pm
PUTRAJAYA – Pihak pembelaan hari ini berhujah bahawa pendakwaan gagal membuktikan bekas Perdana Menteri Datuk Seri Najib Tun Razak menyeleweng wang Syarikat SRC International Sdn. Bhd. bernilai RM42 juta.
Peguam Tan Sri Muhammad Shafee Abdullah berkata, pihak pendakwaan juga tidak dapat menunjukkan wang RM42 juta yang didepositkan ke dalam akaun Najib adalah wang daripada syarikat itu.
“Pihak pendakwaan gagal menunjukkan penguasaan penuh Najib terhadap wang tersebut.Tiada saksi hadir memberi keterangan dari mana wang RM42 juta itu datang. Oleh kerana pendakwaan gagal menunjukkan penguasaan Najib terhadap wang itu dan siapa yang memberikan arahan untuk mengeluarkan wang…kes pendakwaan telah hancur,” katanya.
Tambahnya, apa yang membuatkan keadaan paling kritikal adalah tidak ada sedikitpun bukti yang menghubungkan RM42 juta urus niaga di luar SRC dengan sebarang tindakan atau arahan Najib.
Dalam pada itu, Muhammad Shafee berhujah bahawa pendakwaan telah menyatakan RM42 juta itu telah dibawah keluar dari SRC International melalui surat arahan yang ditandatangani oleh dua individu iaitu bekas Ketua Pegawai Eksekutif syarikat tersebut iaitu Nik Faisal Ariff Kamil dan bekas pengarah syarikat itu iaitu Datuk Suboh Md. Yasin.
Muhammad Shafee turut berhujah bahawa saksi pendakwaan (SP) ke-42 (Datuk Suboh) adalah saksi paling teruk dan tidak boleh dipercayai.

Hujahan Rayuan bersambung lagi esok. – K! ONLINE


Dua kluster baharu di Kelantan tercetus di Tumpat
Oleh MUHAMMAD AYMAN GHAFFA

6 April 2021, 8:43 pm
KOTA BHARU – Sebanyak 54 kes positif Covid-19 dikesan dalam dua kluster baharu di Kelantan hari ini iaitu Kluster Kampung Palekbang, Tumpat dan Kluster Jalan Kota Kubang Labu di sini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin, daripada jumlah itu, sebanyak 28 kes dikesan dalam Kluster Kampung Palekbang manakala 26 kes bagi Kluster Jalan Kota Kubang Labu.
Katanya, kedua-dua kluster itu dikesan berpunca daripada daerah yang sama iaitu di Tumpat.
“Sehingga hari ini, seramai 42 individu telah disaring dalam Kluster Kampung Palekbang manakala 318 individu disaring untuk Klustet Jalan Kota Kubang Labu.
“Kluster Kampung Palekbang merupakan kluster dalam komuniti dan tercetus semasa majlis pengajian di sebuah surau sebelum menjangkiti kepada ahli keluarga terdekat. Kluster ini masih tertumpu di daerah Tumpat,” katanya dalam satu kenyataan hari ini.
Menurut Dr. Izani, Kluster Jalan Kota Kubang Labu dikesan berlaku di tempat kerja dan penularan wabak Covid-19 berlaku dalam kalangan kakitangan sebuah syarikat perantara kewangan di Jalan Kota Kubang Labu di sini.

Katanya, wabak itu kemudiannya menjangkiti ahli keluarga terdekat.
Terdahulu, Kelantan mencatatkan sebanyak 126 kes positif Covid-19 hari ini dengan 54 kes dalam dua kluster tersebut dan 6,582 bagi keseluruhan kes. – K! ONLINE


Tidak pernah beri arahan tampal syarat baru
6 April 2021, 7:13 pm
PETALING JAYA – Ibu Pejabat Polis Daerah (IPD) Cheras mengesahkan surat arahan berkenaan permohonan rentas negeri yang tular di laman sosial telah ditampal di salah sebuah balai di bawah pentadbiran IPD berkenaan.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, namun begitu, pihaknya tidak pernah mengarahkan mana-mana anggota atau Ketua Balai untuk menampal arahan atau syarat itu di Balai Polis.
“Saya cuma minta anggota agar menyemak dan menyiasat secara terperinci berkenaan permohonan rentas negeri oleh orang awam berkenaan alasan apa dan destinasi yang nak dituju.
“Jika alasan yang diberi tidak kukuh dan tanpa bukti yang jelas, surat rentas negeri tidak boleh diberi sewenang-wenangnya sepertimana yang telah ditetapkan pihak atasan,” ujarnya ketika dihubungi Kosmo! hari ini.
Jelasnya, pihaknya sudah memperketatkan pemberian kelulusan surat permohonan rentas negeri sejak dahulu ia dikuatkuasakan.
“Tidak timbul isu ia baru diperketatkan di kawasan pentadbiran IPD ini. Surat itu ditampal oleh anggota tanpa pengetahuan saya.

“Saya cuma ingatkan para pegawai dan anggota agar tidak memberikan kelulusan permohonan secara mudah tanpa menyelidik secara mendalam. Kita tidak mahu ada pihak yang menyalahgunakan surat berkenaan,” ujarnya.
Terdahulu, tular di media sosial berkaitan arahan Ketua Polis Daerah berkenaan syarat permohonan rentas negeri yang ditampal di sebuah Balai Polis di sekitar Kuala Lumpur.
Arahan tersebut ditampal ekoran isu Instafamous, selebriti dan artis yang menyalahgunakan kebenaran rentas negeri yang diberi pihak polis.
Berikutan arahan itu, orang ramai tidak berpuashati dan bertindak mengecam individu popular tersebut, netizen berpendapat angkara mereka ia menyukarkan orang ramai untuk memohon surat kebenaran rentas negeri selepas ini. – K! ONLINE


Taiwan dilanda musim kemarau paling buruk dalam 60 tahun
Oleh KOSMO!

6 April 2021, 7:00 pm
TAIPEI – Lebih  satu juta isi rumah dan perniagaan di wilayah pusat industri di Taiwan terpaksa mencatu air bermula hari ini selepas kepulauan itu berdepan kemarau terburuk dalam tempoh 56 tahun.
Kekangan ini dijangka memberi impak buruk terutamanya kepada sektor pembuatan mikrocip intensif air semasa kekurangan semikonduktor global yang memberi kuasa kepada pelbagai jenis pengangkutan bermula daripada kereta hingga alat telekomunikasi.
Syarikat air tempatan terpaksa memotong bekalan di Taichung, Miaoli dan wilayah Changhua utara selama dua hari seminggu dengan kerajaan memberi amaran bersedia menghadapi situasi terburuk.
Pada hari catuan air bermula, terdapat pelbagai larangan dikenakan termasuk rawatan syampu di salon rambut dan khidmat cuci kereta di stesen minyak.
Musim kemarau ini muncul selepas tiada kejadian taufan melanda Taiwan tahun lalu dan ia merupakan kali pertama berlaku dalam jangka masa hampir enam dekad.
Datuk Bandar Taichung, Lu Shiow-yen mengumumkan kerajaan akan mengutamakan bekalan air ke sekolah, pusat perubatan dan kemudahan kebajikan sosial dalam satu kenyataan rasmi hari ini.

“Jika tidak ada monsun atau angin taufan, catuan air akan berlanjutan dan kita terpaksa mengambil langkah responsif yang lebih intensif,” katanya.
Kali terakhir Taiwan terakhir mengenakan catuan air adalah pada 2015 sehingga hujan lebat yang dibawa oleh taufan meredakan kemarau tersebut. – AFP


Jawapan ‘angkuh’, netizen mahu boikot Neelofa
Oleh NUR EMIRA SAIZALI

6 April 2021, 6:29 pm
PETALING JAYA – “Selain tudung dan susu pisang, apa lagi produk yang berkaitan Neelofa perlu diboikot?”.
Itu antara luahan netizen selepas mendengar kenyataan selebriti popular, Neelofa berhubung isu menyalahgunakan permit rentas negeri dan pelanggaran prosedur operasi standard  (SOP) pada majlis perkahwinannya baru-baru ini.
Dalam media sosial sejak semalam, rata-rata netizen berpendapat Neelofa sepatutnya meminta maaf atas kesalahan dilakukan dan bukannya mengeluarkan kenyataan berbaur angkuh.
“Minta maaf Neelofa, sebelum ini saya memang minat awak tetapi tidak lagi sekarang.
“Awak sepatutnya meminta maaf bukannya keluarkan kenyataan berlagak dengan rezeki diberikan,” tulis seorang netizen.
Malah, sehingga kini nama Neelofa juga sohor kini media sosial selepas mendapat hampir 21,000 ciapan memperkatakan tentang dirinya.

Semalam, Kosmo! melaporkan pelakon filem Azura 2012 itu memohon agar diberikan ruang menyelesaikan isu menyalahgunakan permit rentas negeri dan pelanggaran SOP majlis perkahwinannya secara profesional dengan pihak berkuasa.
Bekas Dewi Remaja 2009/2010 itu dan suaminya Haris Ismail juga selesai memberi keterangan di Ibu Pejabat Polis Daerah Dang Wangi semalam.
Terdahulu, sejak minggu lalu nama pasangan yang mendirikan rumah tangga pada 27 Mac itu menjadi bualan hangat netizen selepas mereka dikatakan bersiar-siar, bermain jetski dan menaiki kereta kabel sebagai mana yang dikongsikan dalam Instagramnya ketika dalam tempoh lawatan kerja di pulau peranginan berkenaan.- K! ONLINE


Sekatan Sri Lanka tidak jejas ekonomi sawit negara
Oleh DIYANATUL ATIQAH ZAKARYA

6 April 2021, 6:04 pm
MELAKA – Tindakan Sri Lanka menyekat aktiviti import minyak kelapa sawit dari Malaysia tidak akan menjejaskan industri komoditi negara susulan pasaran eksport telah diperkasakan sehingga ke Afrika dan Timur Tengah.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, jumlah eksport terus merekodkan peningkatan hasil daripada kepercayaan negara-negara lain terhadap kualiti minyak sawit Malaysia.
Katanya, selain meningkatkan kapasiti eksport untuk pasaran Arab Saudi, kini Malaysia turut menerima permintaan tinggi minyak sawit dari Filipina dan Vietnam.
“Tindakan ini adalah satu diskriminasi yang dicetuskan Sri Lanka dengan mendakwa kononnya Malaysia dan Indonesia menjalankan aktiviti penerbangan hutan, namun sebaliknya kita mempunyai rizab yang besar dan masih menanam sawit.
“Walaupun Sri Lanka melakukan sekatan, namun ia tidak akan menjejaskan industri komoditi negara ini kerana masih banyak lagi negara yang mahukan minyak sawit Malaysia kerana kualiti tinggi bahan mentah kita,” katanya.
Beliau berkata demikian pada sidang akhbar Majlis Perasmian Kursus Asas Pembangunan Usahawan Coklat Buatan Tangan Hotel LaCrista Melaka di Jalan Hang Tuah, di sini, hari ini.

Tambahnya, dakwaan itu sama sekali tidak berasas memandangkan negara turut menubuhkan Yayasan Konservasi Hijau Sawit Malaysia (MPOGCF) sebagai usaha untuk menangani kempen antiminyak sawit.
Mengulas lanjut beliau berkata, Malaysia juga akan membawa perkara tersebut kepada peringkat Pertubuhan Perdagangan Dunia (WTO) dan membantah tindakan beberapa negara termasuk di eropah yang melakukan kempen menghentikan import sawit negara.
“Kita akan melakukan kempen secara besar-besaran menyatakan bahawa minyak sawit kita adalah yang terbaik. Minyak sawit kita juga telah mencapai 90 peratus pensijilan Minyak Sawit Mampan Malaysia (MSPO).
“Tindakan menganaktirikan ini juga tidak adil, Sri Lanka perlu mendapat maklumat lengkap daripada kerajaan Malaysia sebelum melakukan sekatan itu. Semua minyak sawit dihasilkan berdasarkan konsep kelestarian dan kemampanan,” katanya.
Tambahnya, Malaysia dan Indonesia serta lima negara pengeluar minyak sawit kini sedang bergerak ke arah industri yang mampu menampung tujuh bilion populasi dunia.
Terdahulu, media antarabangsa semalam melaporkan Sri Lanka menyekat import minyak sawit daripada Malaysia dan Indonesia, selain menghalang pembukaan ladang sawit baharu.
Negara itu dilaporkan sebelum ini memgimport kira-kira 200,000 tan minyak sawit daripada Malaysia dan Indonesia setiap tahun. – K! ONLINE


1,300 kes baharu, lima kematian
Oleh SITI A'ISYAH SUKAIMI

6 April 2021, 5:51 pm
PUTRAJAYA – Sebanyak 1,300 kes baharu dilaporkan hari ini menjadikan jumlah kes positif Covid-19 kini mencecah 353,329 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 1,276 kes penularan tempatan manakala, 24 kes import yang mendapat jangkitan dari luar negara.
Menurutnya, kes aktif dengan kebolehjangkitan Covid-19 pula mencatatkan sebanyak 14,161 kes.
“Terdapat lima kematian dilaporkan menjadikan sebanyak 1,300 kes kematian Covid-19 di Malaysia.
“Kes sembuh mencatatkan sebanyak 1,412 kes dan jumlah kumulatif kes sembuh sepenuhnya daripada Covid-19 sebanyak 337,868 kes,” katanya berkongsi maklumat situasi Covid-19 pada Facebook beliau di sini hari ini.
Ujarnya, terdapat 189 kes positif sedang dirawat di Unit Rawatan Rapi dengan 88 kes memerlukan bantuan pernafasan. -K!ONLINE


Jordan haramkan sebarang penerbitan maklumat berkaitan komplot Putera Hamzah
Oleh KOSMO!

6 April 2021, 5:49 pm
AMMAN, JORDAN – Ketua pendakwa raya Amman mengharamkan penerbitan sebarang maklumat yang menyiarkan dakwaan komplot konspirasi yang dikatakan melibatkan Putera Hamzah.
“Bagi menjaga siasatan perkhidmatan keselamatan terhadap Putera Hamzah dan rahsia-rahsia lain, kerajaan memutuskan untuk mengharamkan sebarang perkara berkaitan siasatan pada masa ini.
“Larangan itu melibatkan semua media audiovisual dan jaringan sosial, selain penerbitan semua imej atau klip video berkaitan subjek kerana ia akan mengganggu tindakan undang-undang,” kata pendakwa raya, Hassan al-Abdallat dalam satu kenyataan.
Arahan itu dikeluarkan selepas Putera Hamzah yang sering mengkritik kerajaan Jordan berikrar untuk taat setia kepada Raja Abdullah II semalam, dua hari selepas dikenakan hukuman tahanan di rumah.
Kerajaan Jordan menuduh adik tiri Raja Abdullah II itu merancang komplot kejam dan terlibat dalam konspirasi hasutan yang bertujuan menggugat keselamatan negara.
Terdahulu, Putera Hamzah yang mendakwa ditahan di dalam istana diraja di Amman semalam berkata, baginda tidak akan tunduk kepada sebarang arahan yang mengawal pergerakannya.

Bagaimanapun, baginda berubah fikiran apabila dilaporkan berikrar untuk taat setia kepada Raja Abdullah tidak lama selepas itu.
Raja Abdullah II melantik Putera Hamzah sebagai Putera Mahkota pada 1999 bagi memenuhi wasiat Raja Hussein, namun memecatnya pada 2004. – AFP


206,570 jalan berlubang tahun lalu
Oleh ZULKIFLI MANZOR

6 April 2021, 6:20 pm
PETALING JAYA – Sebanyak 206,570 jalan raya berlubang terpaksa diperbaiki oleh Jabatan Kerja Raya (JKR) di seluruh negara sepanjang tahun lalu.
Menteri Kanan Kerja Raya, Datuk Seri Fadillah Yusof berkata, sebanyak 168,003 jalan raya berlubang itu dikesan di Semenanjung Malaysia.
“Sebanyak 38,567 lagi jalan raya berlubang dikesan di Sabah, Sarawak dan Labuan.
“Dari tahun 2016 sehingga 2020, sebanyak 1,079,449 lubang telah ditampal di Jalan Persekutuan di seluruh Malaysia,” katanya.
Beliau berkata demikian pada program Sesi Libat Urus Menteri Kanan Kerja Raya Bersama Ketua Editor Media di Kompleks Kerja Raya di sini hari ini.
Fadillah berkata, banyak punca jalan raya berlubang antaranya disebabkan jangka hayat sesebuah jalan raya yang hanya kira-kira lima hingga tujuh tahun.

Menurut beliau, struktur jalan raya yang telah melebihi jangka hayat tidak mampu menampung bilangan kenderaan yang semakin bertambah.
Jelas beliau, peruntukan untuk penyelanggaran jalan raya Kementerian Kerja Raya hanya RM800 juta setahun sedangkan anggaran kos untuk membuat jalan raya baharu jauh lebih besar.
“Banyak teknologi baharu, tetapi bergantung kepada peruntukan yang ada. Komitmen kita apabila ada aduan jalan berlubang akan buat tampalan sementara dalam tempoh 24 jam.
“Kemudian baru buat tampalan kekal sehingga dapat peruntukkan buat semula jalan raya,” katanya.
Terdahulu, Fadillah memaklumkan, projek Lebuhraya Pan Borneo Sabah telah siap 49 peratus, manakala Lebuhraya Pan Borneo Sarawak telah siap 62 peratus. – K! ONLINE


Cuepacs sokong pusingan kerja bagi pegawai jawatan sensitif
Oleh AHMAD SHAHERMAN SHAMSURI

6 April 2021, 5:49 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (Cuepacs) menyambut baik saranan Ketua Setiausaha Negara, Tan Sri Mohd Zuki Ali supaya Jabatan Perkhidmatan Awam (JPA) melaksanakan pusingan kerja bagi pegawai jawatan sensitif.
Presidennya, Adnan Mat berkata, langkah berkenaan dilihat mampu mencegah sebarang ruang kepada kegiatan salah laku melibatkan pegawai dan kakitangan di sektor awam terutamanya di bahagian perolehan dan tender.
“Apabila terlalu lama memegang jawatan tersebut, sudah tentu pegawai di sektor awam dapat mengesan kelemahan yang boleh diambil kesempatan untuk berkomplot dengan pihak yang berkepentingan.
“Selain itu, ‘pemangsa’ di luar sana juga sukar untuk mendekati atau ‘menghimpit’ penjawat awam ini sekiranya pusingan kerja dilakukan di jawatan-jawatan sensitif,” katanya dalam satu kenyataan di sini hari ini.
Mengulas lanjut, Adnan berkata, prosedur operasi standard (SOP) yang telah dilaksanakan dalam perkhidmatan awam seperti audit dalaman, Audit Negara serta Suruhanjaya Pencegahan Rasuah Malaysia (SPRM) dilihat mampu menutup sebarang kegiatan salah laku.
“Agak sukar untuk terlepas sekiranya melakukan salah laku terutama membabitkan isu-isu perolehan yang sudah mempunyai SOP ditetapkan seperti Garis Panduan Perolehan dan Pekeliling Perolehan,” ujarnya.

Tambah Adnan, Cuepacs memberi jaminan kepada rakyat bahawa prinsip integriti masih menjadi pegangan keseluruhan warga perkhidmatan awam.
“Mereka yang terlibat hanya dari kelompok kecil dalam perkhidmatan awam yang mudah terpedaya dengan anasir tidak elok seperti dalam isu kartel tender.
“Namun begitu, masih ramai lagi penjawat awam di luar sana mempunyai prinsip yang berteraskan amanah, berintergriti dan berdedikasi dalam melaksanakan tugas mereka,” ujarnya.
Terdahulu, Mohd Zuki dalam kenyataan hari ini telah mengarahkan JPA untuk melaksanakan pusingan kerja bagi pegawai di jawatan-jawatan sensitif yang cenderung kepada isu berkaitan salah laku rasuah ekoran pendedahan SPRM berkenaan sindiket kartel tender kerajaan.
Dalam kenyataan itu, beliau kesal kerana terdapat segelintir penjawat awam yang membenarkan diri mereka diperguna oleh pihak berkepentingan untuk habuan lumayan. – K! ONLINE


Rakaman CCTV kondominium jadi bahan bukti kes pecah amanah Hasanah
Oleh NORLIZAH ABAS

6 April 2021, 6:14 pm
KUALA LUMPUR – Sebanyak 69 fail rakaman televisyen litar tertutup (CCTV) sebuah kondominium di Cyberjaya dekat sini dikemukakan di Mahkamah Tinggi hari ini sebagai bahan bukti kes pecah amanah wang US$12.1 juta (RM50.4 juta) melibatkan bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid.
Fail-fail berdurasi 60 minit itu yang dirakam di antara 9 Mei 2018 dan 30 Ogos 2018 diperolehi oleh pihak Suruhanjaya Pencegahan Rasuah Malaysia (SPRM) daripada bahagian keselamatan kondominium itu ketika siasatan kes.
Salah sebuah fail rakaman itu yang dipertontonkan di mahkamah menunjukkan sepasukan pegawai SPRM membawa keluar sejumlah kotak yang disorong menggunakan troli melalui lif selepas menggeledah kondominium itu pada 30 Ogos 2018.
Bagaimanapun, mahkamah tidak diberitahu kandungan kotak-kotak berkenaan atau daripada unit mana kotak-kotak tersebut diperolehi.
Rakaman CCTV itu dikemukakan oleh pihak pendakwaan melalui keterangan pegawai forensik SPRM yang memeriksa dua barang kes iaitu sebuah pemacu kilat (flash drive) mengandungi rakaman CCTV di kondominium manakala satu cakera keras mengandungi rakaman CCTV di Jabatan Perdana Menteri (JPM).
Rakaman di JPM berdurasi satu jam itu akan dikemukakan di hadapan Hakim Datuk Ahmad Shahrir Mohd. Salleh, esok.

Saksi pendakwaan kelapan, Penguasa Kanan Bahagian Teknologi Forensik SPRM, Badri Azni berkata dia telah diminta oleh pihak siasatan agar memeriksa kedua-dua barang kes itu bagi mendapatkan rakaman video dan salinan pendua.
Ujarnya, kedua-dua barang kes itu yang diterima pada 19 September 2018 berada dalam keadaan baik manakala rakamannya juga tidak dikacau ganggu atau menghadapi sebarang masalah ketika pemeriksaan dijalankan.
CCTC itu yang dirakam di kawasan luar lif di kawasan tingkat 13 berdasarkan tarikh tertentu, kemudian dimainkan di mahkamah satu persatu.
Ia menunjukkan pergerakan keluar masuk individu tidak dikenali manakala rakaman terakhir pada 30 Ogos 2018 menunjukkan beberapa orang lelaki menyorong keluar sejumlah kotak menggunakan troli.
Ketika ditanya oleh Timbalan Pendakwa Raya Ahmad Farid Ahmad Kamal pada sesi pemeriksaan utama, Badri berkata, pasukan siasatan tidak memaklumkan kepadanya identiti sekumpulan lelaki yang membawa keluar kotak-kotak berkenaan.
Mahkamah sedang mendengar perbicaraan terhadap Hasanah yang didakwa melakukan pecah amanah wang berjumlah US$12.1 juta (RM50.4 juta) milik Kerajaan Malaysia.
Tertuduh, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri (JPM) melakukan kesalahan itu di pejabat Ketua Pengarah, Bahagian Penyelidikan JPM, Kompleks JPM, Putrajaya di antara 30 April
dan 9 Mei 2018.
Hasanah dituduh mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan – .K! ONLINE


Kerajaan sasar eksport coklat cecah RM2 bilion
Oleh DIYANATUL ATIQAH ZAKARYA

6 April 2021, 7:03 pm
MELAKA – Kerajaan menyasarkan nilai sumbangan eksport coklat negara meningkat dua kali ganda mencecah RM2 bilion pada tahun ini.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, nilai tersebut dianggap relevan selepas melihat kejayaan industri itu mencapai nilai eksport sebanyak RM1 bilion pada tahun lalu meskipun berdepan dengan cabaran pandemik Covid-19.
“Di bawah Rancangan Malaysia keduabelas (RMK-12), Program Pembangunan Usahawan Coklat dan Program Promosi Koko telah diperuntukkan sebanyak RM10 juta.
“Peruntukan ini merangkumi skop pengukuhan pasaran, promosi dalam dan luar negara, yang dijangka dapat membantu meningkatkan pasaran industri koko dan coklat negara, sekali gus meningkatkan jumlah eksport coklat negara,”katanya.
Beliau berkata demikian pada Majlis Perasmian Kursus Asas Pembangunan Usahawan Coklat Buatan Tangan Hotel LaCrista Melaka di Jalan Hang Tuah, di sini, hari ini.
Turut hadir ialah Pengerusi Jawatankuasa Pelancongan, Kebudayaan dan Warisan Negeri Melaka, Datuk Muhammad Jailani Khamis.

Mengulas lanjut, beliau berkata, menerusi peruntukan itu juga, kementeriannya turut menyasarkan untuk melahirkan kira-kira 1,000 usahawan coklat buatan tangan dalam tempoh lima tahun.
“Peruntukan itu juga adalah untuk pembangunan usahawan baru, menaik taraf usahawan sedia ada, bantuan teknikal, pemantauan prestasi usahawan dan pelbagai aktiviti lain.
“Peruntukan ini juga merupakan peluang untuk anak muda lepasan universiti menjadi sebahagian daripada usahawan baru untuk menampilkan idea-idea segar termasuklah daripada segi bungkusan bertaraf antarabangsa dan menjadikan Malaysia terkenal sebagai ‘King Of Chocolate’,”katanya.
Tambahnya, pada RMK11, sebanyak 232 usahawan coklat buatan tangan telah diwujudkan dan berdaftar dengan Lembaga Koko Malaysia dengan rekod jumlah pendapatan mencecah RM5.81 juta. – K! ONLINE


Empat lagi PKPD baharu dilaksana
Oleh MOHD RIDZAUDDIN ROSLAN

6 April 2021, 6:22 pm
PETALING JAYA – Empat lagi Perintah Kawalan Pergerakan Diperketatkan (PKPD) dilaksana kerajaan bermula esok hingga 20 April depan.
Menteri Kanan Keselamatan, Datuk Seri Ismail Sabri Yaakob berkata, PKPD itu melibatkan tiga kampung di Hulu Besut, Terengganu dan satu kampung di Nabawan, Sabah.
“PKPD di Hulu Besut melibatkan Kampung Belaoh, Kampung Projek Perumahan Rakyat Termiskin (PPRT) Belaoh Baru dan Kampung Keruak manakala di Nabawan melibatkan Kampung Murni C.
“Kementerian Kesihatan (KKM) melaporkan peningkatan kes positif di tiga kampung di Hulu Besut dan secara kumulatif sebanyak 58 ujian saringan di lokaliti itu telah dijalankan,” katanya di sini tadi.
Katanya, daripada jumlah saringan itu sebanyak enam orang telah disahkan positif Covid-19.
“Bagi Kampung Murni C pula, sebanyak 17 ujian saringan dijalankan dan daripada jumlah itu enam orang telah dilaporkan positif.

“KKM mengesahkan berlaku peningkatan kes secara mendadak di lokaliti berkenaan dengan kadar kebolehjangkitan dalam komuniti adalah tinggi,” jelasnya. – K! ONLINE


Penjara diserang, 2,000 banduan Nigeria terlepas
Oleh KOSMO!

6 April 2021, 5:28 pm
ABUJA, NIGERIA – Lebih 1,800 banduan di penjara Nigeria berjaya meloloskan diri dari sebuah penjara dalam satu serangan oleh sekumpulan lelaki bersenjata semalam.
Daripada jumlah itu, enam banduan dilaporkan kembali ke penjara sementara 35 yang lain enggan melarikan diri ketika serangan berlaku.
Dalam kejadian yang berlaku pada awal pagi semalam, sekumpulan lelaki yang tiba dengan beberapa buah trak pikap dan bas meluru masuk ke perkarangan Pusat Tahanan Owerri selepas meletupkan blok pentadbiran.
Menurut jurucakap polis, serangan dibuat dengan menggunakan bom tangan berpeluru roket, mesingan, bahan letupan dan senapang.
Polis dilaporkan menuduh kumpulan Penduduk Asli Biafra bertanggungjawab dalam siri serangan tersebut namun ia dinafikan oleh puak pemisah itu.
Presiden Nigeria, Muhammadu Buhari menyifatkan serangan itu sebagai ‘tindakan keganasan’ yang dilakukan oleh puak ‘anarkis’.

Beliau mengarahkan pihak berkuasa untuk segera memberkas penyerang dan menangkap banduan yang terlepas.
Setakat ini, tiada pihak yang mengaku bertanggungjawab terhadap serangan tersebut.
Imo State sejak sekian lama telah menjadi lokasi utama bagi puak pemisah melakukan serangan selain berlakunya ketegangan dalam hubungan antara kerajaan pusat dan penduduk asli Igbo. – Agensi


Penolong Jurutera JPS didakwa rasuah
Oleh MOHD AZLI ADLAN

6 April 2021, 5:22 pm
KUALA TERENGGANU – Seorang penolong jurutera Jabatan Pengairan dan Saliran (JPS) Hulu Terengganu dihadapkan ke Mahkamah Sesyen di sini hari ini atas pertuduhan menerima suapan bagi mendapatkan kelulusan projek bernilai RM96,780 pada enam tahun lalu.
Tertuduh, Md. Shahrul Haizal Mohamad, 42, mengaku tidak bersalah selepas pertuduhan dibacakan di hadapan Hakim Dazuki Ali.
Berdasarkan pertuduhan, tertuduh didakwa menggunakan jawatannya untuk mendapatkan suapan setelah mendapatkan projekkerja-kerja penyenggaraan cerun runtuh di Jalan Felda Tersat, Hulu Terengganu yang bernilai RM96,780.
Md. Shahrul Haizal yang juga pegawai penyelia tapak projek berkenaan didakwa melakukan perbuatan tersebut di Pejabat Jabatan Kerja Raya (JKR) Daerah Hulu Terengganu pada 29 Julai 2015.
Tertuduh didakwa mengikut Seksyen 23 Akta Suruhanjaya Pencegahan Rasuah Malaysia 2009 yang memperuntukkan hukuman penjara maksimum 20 tahun dan denda minimum lima kali nilai suapan atau RM10,000 mana-mana nilai lebih tinggi jika sabit kesalahan. – K! ONLINE


YPM sediakan dana RM2 juta bantu 1,800 pelajar
Oleh ROSALWANI CHE SOH

6 April 2021, 5:06 pm
KOTA BHARU – Yayasan Pelajaran MARA (YPM) memperuntukkan dana sebanyak RM2 juta kepada lebih 1,800 pelajar sekolah yang cemerlang di beberapa negeri di pantai timur dan utara menerusi Skim Anak Angkat YPM.
Pengerusi Eksekutifnya, Datuk Dr. Mohd. Nizar Sudin berkata, peruntukan itu ditawarkan melalui biasiswa kepada pelajar cemerlang daripada keluarga B40.
Katanya, melalui skim itu, murid sekolah rendah akan menerima sebanyak wang tunai sebanyak RM80 manakala pelajar sekolah menengah pula RM100 setiap bulan.
“Bantuan ini secara tidak langsung dapat membantu meringankan bebanan ibu bapa sekaligus dapat meningkatkan pendidikan mereka.
“Di Kelantan, YPM telah mengenal pasti seramai 94 pelajar yang akan menerima pembiayaan itu selepas melalui pelbagai tapisan daripada kita berdasarkan kriteria tertentu,” katanya.
Beliau berkata demikian pada sidang akhbar selepas merasmikan majlis Tawaran Biasiswa Pelajar menerusi Program Pendidikan Pesisir Pantai (4P) di Institut Pendidikan Guru Kampus Kota Bharu di sini hari ini.

Hadir sama, Timbalan Rektor Kanan IPG, Dr. Rosli Yacob dan Timbalan Pengarah Jabatan Pendidikan Negeri (JPN) Kelantan, Sektor Pembelajaran, Hassany Hashim.
Dalam majlis itu, Mohd. Nizar menyerahkan cek bernilai RM96,000 kepada Hassany untuk diagihkan kepada 50 pelajar tahun lima sehingga menamatkan sekolah rendah bagi tempoh dua tahun.-K!ONLINE


Sindiket seludup diesel tengah laut tumpas
Oleh TENGKU DANISH BAHRI TENGKU YUSOFF

6 April 2021, 4:59 pm
KUALA TERENGGANU – Kegiatan sindiket menyeludup minyak diesel di tengah laut terbongkar dengan penahanan lima lelaki di Kampung Teluk Pasu, Manir dekat sini semalam.
Serbuan pada pukul 12.15 tengah malam tersebut itu berjaya merampas 53,000 liter minyak diesel bernilai RM930,150 yang disorokkan di dalam sebuah stor pelupusan bahan binaan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia berkata, serbuan itu juga berjaya menyita sebuah lori tangki dan dua bot kargo yang disyaki digunakan dalam aktiviti penyeludupan berkenaan.
“Siasatan awal mendapati sindiket berkenaan memindahkan minyak diesel yang disyaki diseludup tersebut dari tengah laut di perairan Terengganu dengan menggunakan kapal tangki.
“Risikan selama dua bulan juga mengesyaki minyak diesel seludup itu kemudiannya akan diedarkan untuk kegunaan industri,” katanya selepas mengetuai serbuan di premis berkenaan di sini hari ini.
Saharuddin berkata, serbuan berkenaan berjaya menahan lima lelaki berusia dalam lingkungan 30-an dipercayai anggota sindiket tersebut.

Menurut beliau, pihaknya akan melakukan siasatan lanjut untuk menjejak saki baki anggota sindiket berkenaan termasuk dalangnya. – K! ONLINE


Tiga beradik setia jaga ibu schizophrenia
Oleh MOHD YUNUS YAKKUB

6 April 2021, 4:48 pm
SHAH ALAM – Tiga beradik wajar dijadikan sebagai tauladan apabila tidak pernah mengabaikan tanggungjawab malah setia serta cekal menjaga kedua-dua ibu bapa mereka termasuk mempunyai penyakit tekanan mental atau schizophrenia di sebuah pangsapuri di Gombak, dekat sini.
Mereka yang berusia 15 hingga 18 tahun juga sentiasa tenang dalam menghadapi kehidupan itu terutama ‘perangai’ ditimbulkan ibu mereka sejak dua tahun lalu.
Lembaga Zakat Selangor (LZS) menerusi hantaran di laman rasmi Facebooknya hari ini memberitahu, Skuad Saidina Umar (SSU) menguruskan satu kes keluarga yang hidup berdepan masalah kewangan dan kesihatan.
Katanya, bapa kepada tiga beradik itu yang sakit sejak Oktober lalu kini sedang koma di hospital berikutan hanya 20 peratus sahaja jantungnya mampu beroperasi selain mempunyai penyakit buah pinggang dan hati rosak serta paru-paru berair sejak bulan lalu.
“Ibu mereka berusia 44 tahun disahkan menghidap masalah schizophrenia sejak dua tahun lalu dan berulang kali cuba membunuh diri.
“Ini termasuk kedua-dua lengan wanita itu penuh dengan kesan torehan pisau serta cuba untuk terjun dari tingkat empat sebuah bangunan sebelum berjaya diselamatkan tiga anaknya,” katanya.

LZS turut memaklumkan wanita pernah bertindak mencekik suaminya kerana mendengar bisikan menyuruhnya untuk membunuh.
Ujar LZS, walaupun bergantung dengan ubat penenang setiap hari namun ibu mereka sentiasa berada dalam keadaan cemas kerana terlalu banyak memikirkan masalah yang menimpa.
“Apabila si ibu sukar dikawal, mereka bertiga akan berusaha menenangkan dan memujuk ibunya agar tekanan dapat dilegakan.
“Kami (SSU) sendiri menyaksikan betapa tenang tiga beradik itu apabila ibunya berada dalam keadaan tidak terkawal dengan memainkan peranan dengan bersembang, memberi kata-kata nasihat, membuat lawak dan sebagainya,” jelasnya.
Mengulas lanjut, LZS memberitahu, keluarga tersebut bergantung sepenuhnya dengan pendapatan anak sulung perempuan mereka yang bekerja dengan pendapatan RM1,100.
“LZS akan terus menyantuni keluarga ini bagi membantu keperluan kewangan bulanan, perubatan dan juga pendidikan mereka,” katanya. -K!ONLINE


Mangsa tidak diajar ‘bohong’ – Saksi
Oleh ASLIZA MUSA

6 April 2021, 5:38 pm
IPOH – Pegawai dari Kedutaan Besar Republik Indonesia tidak bersetuju bahawa pembantu rumah Indonesia yang bekerja di rumah bekas exco kerajaan negeri, Paul Yong Choo Kiong telah diajar untuk berbohong.
Riki Sapari yang merupakan saksi pendakwaan ketiga menyatakan keadaan mangsa yang kedengaran panik dan ketakutan ketika menghubungi kedutaan adalah natural dan tiada siapa yang mengajarnya.
Jamil Aripin: Semasa menerima panggilan telefon daripada mangsa, aduan yang dibuat adakah pelecehan (gangguan) seksual atau pemerkosaan?
Riki Sapari: Mangsa mengatakan kepada saya, dia sudah diperkosa.
Jamil Aripin: Semasa disoal balas oleh peguam, mereka mencadangkan mangsa tidak pernah diperkosa dan anda tidak bersetuju. Mengapa?
Riki Sapari: Kerana mangsa mengatakan kepada saya bahawa dia sudah diperkosa oleh majikannya.
Jamil Aripin: Peguam juga mencadangkan yang anda berbohong tentang mangsa diperkosa dan anda tidak bersetuju. Mengapa?
Riki Sapari: Kerana saya mengatakan apa yang saya dengar dan diucapkan oleh pengadu.
Jamil Aripin: Semasa mangsa menghubungi anda, adakah terdapat tanda atau bunyi seolah-olah mangsa berada dengan orang lain ketika itu?
Riki Sapari: Tiada tanda-tanda atau suara-suara, bunyi lain pada saat mangsa berbicara dengan saya

Jamil Aripin: Semasa disoal balas, anda tidak setuju apabila peguam mencadangkan mangsa diajar untuk bercakap begitu. Mengapa?
Riki Sapari: Daripada cara mangsa berbicara dalam keadaan terdengar menangis, panik dan ketakutan, saya berpendapat ia natural. Tiada siapa yang mengajar mangsa untuk berkata demikian.
Riki berkata demikian ketika disoal balas Timbalan Pendakwa Raya, Datuk Jamil Aripin dalam perbicaraan kes rogol Choo Kiong yang juga Ahli Dewan Undangan Negeri (ADUN) Tronoh di hadapan Hakim Datuk Abdul Wahab Mohamed di Mahkamah Tinggi di sini hari ini.
Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.
Perbuatan tersebut didakwa dilakukan antara pukul 8.15 hingga 9.15 malam, 7 Julai 2019.
Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.


Sukarelawan Mercy Malaysia bantu tingkat kesedaran vaksinasi
Oleh NOR AINNA HAMZAH

6 April 2021, 5:43 pm
SEREMBAN – Sukarelawan Persatuan Bantuan Perubatan Malaysia (MERCY Malaysia) kini sedang giat meningkatkan kesedaran masyarakat terhadap kepentingan Program Imunisasi COVID-19 Kebangsaan.
Presiden Mercy Malaysia, Datuk Dr Ahmad Faizal Mohd Perdaus berkata, secara keseluruhannya, terdapat 7,000 sukarelawan yang terdiri daripada dua kumpulan iaitu sukarelawan yang mempunyai latar belakang perubatan dan kesihatan serta kumpulan yang tidak mempunyai latar belakang perubatan dan kesihatan.
Menurutnya, kedua-duanya sama penting dalam usaha meningkatkan kesedaran masyarakat di pelbagai peringkat termasuklah di Sabah dan Sarawak mengenai kepentingan untuk mendaftar sebagai penerima vaksin Covid-19.
“Di sinilah kita memerlukan individu dari pelbagai latar belakang, tidak semestinya doktor dan jururawat sebab kadang kala bahasa yang kita nak gunakan untuk sampai kepada masyarakat yang terpinggir terutamanya perlu bahasa yang lebih mudah difahami.
“Program vaksinansi ini bukan hanya menjadi cabaran di Malaysia… ada sesetengah tempat masih sangat rendah untuk kadar pendaftaran program vaksinasi.
“Kita akan cuba bantu pihak berwajib seperti Kementerian Kesihatan Malaysia (KKM) dan Agensi Pengurusan Bencana Negara (NADMA) dalam usaha mengarusperdanakan maklumat dan kesedaran keperluan vaksinasi Covid-19,” katanya ketika ditemui selepas Majlis Konvokesyen ke-18 USIM (Sidang Pertama) di Dewan Tuanku Canselor, di sini, tadi.

Pada majlis berkenaan, Canselor USIM, Tunku Ampuan Besar Negeri Sembilan, Tuanku Aishah Rohani Almarhum Tengku Besar Mahmud telah berkenaan mengurniakan Ijazah Kehormat Doktor Falsafah Sains Perubatan kepada Dr Ahmad.
Turut hadir Pro Canselor USIM Tunku Besar Seri Menanti, Tunku Ali Redhauddin Tuanku Muhriz dan Naib Canselor USIM, Profesor Datuk Dr Mohamed Ridza Wahiddin.
Dr Ahmad berkata, sejak Februari tahun lalu, iaitu sebelum perlaksanaan Perintah Kawalan Pergerakan (PKP) lagi, Mercy Malaysia iaitu sebuah badan kemanusiaan antarabangsa telah mengambil keputusan untuk menumpukan sebahagian besar usaha bantuan di dalam negara.
“Sepanjang setahun lebih ini, Mercy Malaysia telah menyumbangkan sekitar RM45 juga dalam bentuan bantuan fizikal ataupun barangan seperti kelengkapan perlindungan diri (PPE), alat penafasan dan sebagainya.
“Mercy Malaysia masih meneruskan program bantuan di negara lain seperti di Myanmar, Bangladesh, Syria dan Yaman walaupun ada kengkangan disebabkan pendemik Covid-19.
Menurutnya, dia amat berharap agar sumbangan dan sifat murah hati penderma akan berterusan supaya pihaknya akan dapat terus melaksanakan program terdekat dan masa penjang bagi membantu individu memerlukan. – K! ONLINE


Sasar jual 12,000 ayam kacuk dalam setahun
Oleh ROHANA MOHD. NAWI

6 April 2021, 5:13 pm
BACHOK – Universiti Malaysia Kelantan (UMK) menyasarkan sebanyak 12,000 ayam kacuk dijual dalam tempoh setahun menerusi Projek Ternakan Ayam Kampung Kacuk di Kampung Aur, Telong di sini.
Projek itu diterajui oleh sembilan orang penghuni Pusat Pemulihan Negeri Kelantan (PMNK) yang merupakan golongan orang kelainan upaya (OKU).
Naib Canselor UMK, Profesor Datuk Dr. Noor Azizi Ismail berkata, projek kerjasama PMNK, UMK dan Permodalan Nasional Berhad (PNB) itu bermula sejak sebulan lalu dengan permulaan sebanyak 1,500 ayam kampung kacuk.
Katanya, projek fasa pertama itu melibatkan kos sebanyak RM99,800 sumbangan PNB dan dikendalikan oleh Fakulti Perubatan Veterinar (FPV) UMK bersama Institut Penyelidikan dan Pengurusan Kemiskinan (Inspek).
“FPV UMK merupaka fakulti veterinar kedua di negara yang mempunyai pelbagai kepakaran yang boleh dimanfaatkan untuk membantu masyarakat berkaitan dengan penternakan haiwan.
“Oleh itu, projek ini diusahakan di bawah inisiatif ‘Inspek Jiwa Asnaf’ yang digerakkan oleh Inspek sebagai salah sebuah institut di bawah UMK,” katanya.

Beliau berkata demikian kepada pemberita selepas merasmikan Majlis Perasmian Dan Lawatan Tapak Projek Ternakan Ayam Kampung Kacuk di Kampung Aur di sini hari ini.
Mengulas lanjut, menurut Noor Azizi, UMK telah membina tiga unit reban dengan setiap satu menempatkan sebanyak 500 anak ayam.
Katanya, dalam tempoh beberapa bulan ini, para peserta akan dibimbing secara teori serta praktikal berkaitan aspek penjagaan ayam secara komersil. – K! ONLINE


Pintas lori sindiket arak seludup
Oleh MOHD YUNUS YAKKUB

6 April 2021, 5:19 pm
KLANG – Satu sindiket pengedaran arak seludup berjaya ditumpaskan selepas dipintas Pasukan Polis Marin (PPM) sebelum merampas 6,312 tin minuman keras bernilai RM 104,362 termasuk cukai di Taman Sri Jarom Mas, Jenjarom, Kuala Langat di sini semalam.
Dalam Op Kontraban pukul 8.30 malam itu, bagaimanapun tiada tangkapan dilakukan terhadap ahli sindiket tersebut.
Komander Pasukan Polis Marin (PPM) Wilayah 1, Asisten Komisioner Rosman Ismail berkata, sepasukan pegawai dan anggota dari unit risikan PPM Pelabuhan Klang telah menerima daripada orang awam terdapat sebuah lori berkapasiti lima tan membawa barangan tidak bercukai dari Pelabuhan Klang ke Jenjarom.
Katanya, pasukan serbuan kemudiannya membuat pintasan di laluan akan dilalui lori tersebut.
“Selepas hampir setengah jam membuat pemantauan didapati lori yang disyaki telah melalui lokasi itu sebelum mengekori dan mengejar lori tersebut sejauh lima kilometer yang masuk ke kawasan perumahan di Taman Seri Jarom Mas, Jenjarom.
“Lori tersebut kemudiannya ditemui di hadapan rumah kosong di taman berkenaan dalam keadaan pintu terbuka dan enjin yang masih hidup ditinggalkan pemandu lori tersebut,” katanya dalam kenyataan di sini hari ini.

Menurut beliau, pemeriksaan lanjut menemui minuman keras pelbagai jenis yang tidak bercukai berikutan tiada mempunyai pelekat hologram Jabatan Kastam Diraja Malaysia (JKDM).
Tambah Rosman, antara jenama arak yang dirampas adalah Tiger, Calsberg, Anchor, Skol Super dan Lion Strong yang dipercayai untuk pasaran sekitar Kuala Langat.
“Pasukan serbuan cuba mengesan pemandu lori kira-kira sejam di sekitar taman namun tidak menjumpainya.
“Nilai rampasan keseluruhan termasuk lori tersebut bernilai RM 184,362. Kes disiasat Akta Kastam 1967,” katanya. – K! ONLINE


Elak kereta memotong, lori kurier naik atas penghadang besi
Oleh NOR AINNA HAMZAH

6 April 2021, 5:46 pm
SEREMBAN – Gara-gara ingin mengelak dari menghimpit sebuah kereta yang memotong di sebelah kiri, seorang pemandu lori kurier berhadapan detik-detik cemas terbabit kemalangan di susur masuk Kawasan Rehat dan Rawat (R&R) Seremban (arah Selatan), di sini, tadi.
Dalam kejadian kira-kira pukul 11.30 pagi itu, mangsa hanya mengalami kecederaan ringan luka di bahagian kakinya.
Menurut pemandu yang hanya ingin dikenali sebagai Bob, 36, dia dalam perjalanan menghantar barangan sebuah syarikat kurier dari Pulau Pinang ke Plentong, Johor Baharu.
“Saya gerak jam 11 malam tadi, sebaik saya ingin masuk susur ke kiri ke R&R ini untuk berehat sebentar, saya terkejut ada sebuah kereta berwarna putih memecut laju di sebelah kiri.
“Kalau terus ke kiri, saya akan menghimpit dan membahayakan nyawa pemandu kereta jadi saya terus sahaja merempuh penghadang besi dan tergamam bila lori naik di atas penghadang besi berkenaan,” katanya ketika ditemui di lokasi kejadian, di sini, tadi.
Sementara itu, Jurucakap Polis berkata, kemalangan berlaku di kilometer 274.6 (arah Selatan) dan membabitkan sebuah lori jenis Mitsubishi yang terbabas di lokasi berkenaan.

“Kes disiasat di bawah Peraturan 10 Kaedah-kaedah Lalulintas Jalan 1959 (Peraturan 10 LN 166/59) kerana gagal mengawal kenderaan. – K! ONLINE


Bangunan UMNO Permatang Pauh terbakar
Oleh ISWAN SHAFIQ ISA

6 April 2021, 4:11 pm
SEBERANG PERAI – Bangunan UMNO Permatang Pauh di Jalan Kubang Semang, Permatang Pauh di sini terlibat kebakaran tengah hari tadi.
Menurut jurucakap Jabatan Bomba dan Penyelamat negeri, kejadian kira-kira pukul 12.50 tengah hari itu bagimanapun tidak mengakibatkan kemalangan jiwa dan kecederaan.
Menurutnya, bomba dengan keanggotaan dari Balai Bomba dan Penyelamat Penanti dan Bukit Mertajam bergegas ke lokasi kejadian sejurus menerima panggilan pada pukul 12.51 tengah hari.
“Sebaik sampai di lokasi, didapati memang terdapat sebuah bangunan pejabat setinggi tiga tingkat (kelas A) sedang terbakar.
“Kebakaran itu berlaku di tingkat bawah yang berkeluasan 56 meter persegi dan peratusan kemusnahan dianggarkan 30 peratus,” katanya ketika dihubungi hari ini.
Tambah jurucakap terbabit, kebakaran bagaimanapun dapat dikawal sepenuhnya kira-kira pukul 1.10 petang dan operasi pemadaman itu turut dilakukan dengan bantuan pasukan bomba sukarela berdekatan.

Menurutnya, punca kejadian dan jumlah kerugian yang dialami masih dalam siasatan. – K! ONLINE


1,300 pokok durian Musang King dan Duri Hitam ditebang
Oleh ABDUL RASHID ABDUL RAHMAN

6 April 2021, 3:05 pm
RAUB – Jabatan Perhutanan bertindak tegas menebang kira-kira 1,300 pokok durian jenis Musang King dan Duri Hitam yang ditanam di kawasan Hutan Simpan Sempam di Mukim Tras di sini.
Operasi menebang pokok durian dan tanaman lain seperti pokok pisang itu dimulakan semalam oleh 14 kakitangan Pejabat Hutan Daerah (PHD) dibantu Unit Tindakan Khas (UTK) Raub dan dua anggota Polis Diraja Malaysia (PDRM).
Pegawai PHD Raub, Shahril Mohamad berkata, berdasarkan siasatan mendapati kawasan seluas 16.2 hektar itu diteroka secara haram dengan tanaman durian Musang King dan Duri Hitam berusia tiga bulan serta pisang yang berusia empat bulan.
“Semasa operasi dijalankan pihak kami tidak menemui pekerja dalam kawasan itu yang dipercayai mereka terlebih dahulu bertindak meninggalkan tempat itu sebelum serbuan dilakukan.
“Selain memusnahkan pokok yang ditanam kita turut bertindak merobohkan pondok atau rumah kongsi sementara yang dibina dipercayai tempat tinggal 10 hingga 15 pekerja di situ,”katanya di sini, hari ini.
Menurut Shahril, operasi memusnahkan ladang haram itu dijangka mengambil masa selama empat hingga lima hari bergantung kepada keadaan cuaca.

Beliau memberitahu, usaha memusnahkan tanaman itu mengambil masa panjang memandangkan mereka hanya menggunakan parang untuk menebang pokok durian dan juga pisang.
“Bentuk muka bumi yang berbukit di kawasan Hutan Simpan Sempam turut menjadi faktor berlaku kelewatan operasi memusnahkan tanaman yang dilakukan secara berterusan,”katanya.
Sementara itu katanya, berdasarkan siasatan awal mendapati terdapat beberapa individu dipercayai menjadi dalang penerokaan haram kawasan yang terletak di tengah Hutan Simpan Sempam itu.
“Kita tidak akan berkompromi dan bertolak ansur dengan individu yang bertindak menceroboh hutan simpan di daerah ini, tindakan tegas menanti mereka di bawah Akta Perhutanan Negara 1984.
“Kita akan terus berusaha mengesan kegiatan menceroboh hutan simpan di daerah ini, pelbagai cara akan digunakan bagi memastikan kesalahan itu dapat segera disekat,” katanya yang berharap kerjasama semua pihak memberi maklumat.-K!ONLINE


JPJ eBid kaut RM4.1 bilion
Oleh AFIFI HAFIZ MOHD NOR

6 April 2021, 3:13 pm
KUALA PILAH – Jabatan Pengangkutan Jalan (JPJ) Malaysia memperoleh pendapatan RM4.1 bilion tahun lalu hasil kutipan melalui JPJ eBid dan perkhidmatan lain yang ditawarkan.
Menurut Ketua Pengarahnya, Datuk Zailani Hashim, aspek pendigitalan yang diterapkan dalam salah satu kerja iaitu JPJ eBid adalah untuk membida nombor pendaftaran kenderaan.
Katanya, JPJ eBid menawarkan ketelusan bidaan bermula daripada transaksi pendaftaran sehingga pembayaran dibuat.
“Sekarang untuk membida hanya perlu masuk laman web sahaja dan boleh bida mana-mana nombor yang berkenan di hati dimana-mana sahaja.
“JPJ eBid ialah penyumbang terbesar sehingga kini selain daripada yang asas kita lesen memandu dan lain-lain perkhidmatan,” katanya.
Beliau berkata demikian ketika sidang akhbar selepas merasmikan Pejabat Jabatan Pengangkutan Jalan Cawangan Kuala Pilah di sini hari ini.-K!ONLINE


USIM pembentuk peribadi mahasiswa
Oleh NOR AINNA HAMZAH

6 April 2021, 3:43 pm
SEREMBAN – Cabaran masa kini menjadikan peranan Universiti Awam dalam membentuk kepimpinan mahasiswa adalah amat penting dan utama.
Canselor Universiti Sains Islam Malaysia (USIM), Tunku Ampuan Besar Negeri Sembilan, Tuanku Aishah Rohani Almarhum Tengku Besar Mahmud bertitah, USIM dilihat kekal utuh menjalankan peranannya terutama sebagai agen pembangunan kepimpinan mahasiswa dan terus komited untuk melahirkan insan berilmu mendokong integrasi ilmu Naqli dan Aqli.
“Ini selaras dengan misi USIM 2022 iaitu menjadi sebuah universiti sains Islam glokal berimpak tinggi. Beta yakin pengalaman kamu di USIM telah mendedahkan kamu dengan ilmu pengetahuan dan pembentukan nilai-nilai murni dalam diri masing-masing,” titahnya sempena Majlis Konvokesyen ke-18 USIM (Sidang Pertama) di Dewan Tuanku Canselor, di sini, tadi.
Turut hadir Pro Canselor USIM Tunku Besar Seri Menanti, Tunku Ali Redhauddin Tuanku Muhriz dan Naib Canselor USIM, Profesor Datuk Dr Mohamed Ridza Wahiddin.
Pada majlis berkenaan, Tuanku Aishah Rohani telah berkenan mengurniakan Ijazah Kehormat kepada Datuk Dr. Ahmad Faizal Mohd. Perdaus yang menerima Ijazah Kehormat Doktor Falsafah Sains Perubatan dan Hassan Scott Odierno dianugerahkan Ijazah Kehormat Sarjana Sains Aktuari.
Seramai 2,686 graduan USIM yang tertangguh majlis konvokesyen mereka pada tahun lalu kerana pandemik Covid-19 diraikan dalam  Majlis Konvokesyen ke-18 USIM bermula 6 hingga 18 April ini

Dilaksanakan dalam 23 sesi sepanjang tempoh tersebut, majlis konvokesyen USIM yang mengangkat tema Sambutan 20 tahun USIM iaitu ‘Berjasa, Berbudi Untuk Semua’ kali ini unik kerana dilaksanakan secara hibrid selari dengan normal baharu.
Para graduan akan menerima ijazah masing-masing secara berperingkat dalam Majlis Konvokesyen yang diaturkan secara temu janji mulai 7 hingga 18 April dengan jumlah kehadiran minima bagi setiap sesi yang ditetapkan dengan rakaman gambar graduan menerima skrol diambil menggunakan teknik skrin hijau.
Bagi Anugerah Pelajaran DiRaja (Pingat Jaya Cemerlang) kepada Wan Nur Ira Izyan Izani, graduan Sarjana Muda Perubatan dan Surgeri dari Fakulti Perubatan dan Sains Kesihatan serta Nur Ain Hannani Hamid, graduan Sarjana Muda Sains dengan kepujian (Bioteknologi Makanan) dari Fakulti Sains dan Teknologi.
Turut menerima anugerah dari DYMM Tuanku Canselor ialah Iskandar Zulkarnain Shamsul, graduan Sarjana Muda Fiqh dan Fatwa dari Fakulti Syariah Undang-Undang serta graduan Doktor Falsafah Sains dan Teknologi dari Fakulti Sains dan Teknologi, Mohd Ilias M. Shuhud menerima Anugerah Canselor.
Anugerah utama baharu iaitu Anugerah Lembaga Pengarah Universiti dinobatkan kepada graduan Sarjana Muda Sains Aktuari dan Pengurusan Risiko dari Fakulti Sains dan Teknologi, Raih Salsabila.
Manakala, Pingat Emas Naib Canselor dianugerahkan kepada graduan Sarjana Muda Perubatan dan Surgeri dari Fakulti Perubatan dan Sains Kesihatan, Ahmad Anwaar Muhammad Saifullah.
Majlis konvokesyen kali ini turut meraikan 33 graduan sulung dari Fakulti Kepimpinan dan Pengurusan iaitu Ijazah Sarjana Komunikasi Media Baharu dengan Kepujian dan seorang graduan bagi Doktor Falsafah Undang-undang.
Sehingga ke Majlis Konvokesyen ke-17 USIM seramai 22,669 alumni dalam pelbagai bidang pengajian dan kepakaran telah dilahirkan.-K!ONLINE


Ditipu wanita menyamar saudara isteri
Oleh MOHD. SHAHRULANOOR ISHAK

6 April 2021, 3:19 pm
KUANTAN – Seorang pekebun berusia 45 tahun di Maran mengalami kerugian sebanyak RM27,000 selepas ditipu seorang wanita yang menyamar sebagai saudara isterinya semalam.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, lelaki itu dihubungi suspek pagi semalam yang menyatakan ingin meminjam wang.
“Suspek mengaku sebagai saudara kepada isterinya dan mahu meminjam wang. Suspek juga berjanji akan pulangkan semula wang itu pada petang hari yang sama (semalam),” katanya di sini, hari ini.
Mohd. Wazir berkata, selepas dihubungi suspek, mangsa meminta bantuan rakannya untuk melakukan pemindahan wang ke dalam akaun diberikan suspek.
Beliau memberitahu, mangsa juga meminta rakannya melakukan dua kali transkasi ke dalam akaun seorang lelaki serta mangsa sendiri memasukkan wang selebihnya.
Tambah beliau, suspek wanita itu kemudian memberitahu ingin bertemu mangsa di Kuantan pada petang semalam untuk membayar balik wang dipinjam.

“Mangsa telah pergi ke Kuantan dan menunggu agak lama tetapi suspek tidak datang. Mangsa menyedari telah ditipu dan membuat laporan polis,” tambahnya.
“Kes dilaporkan di Balai Polis Sri Jaya, Maran semalam dan disiasat mengikut Seksyen 420 Kanun Keseksaan,”ujarnya.-K!ONLINE


Bas elektrik BRT bakal dirasmikan Khamis
Oleh MOHAMAD FAIZAL HASHIM

6 April 2021, 4:32 pm
JOHOR BAHRU – Ujian rintis Iskandar Malaysia Bas Rapid Transit (IMBRT) selama tiga bulan akan dilancarkan secara rasmi oleh Menteri Besar, Datuk Hasni Mohammad pada Khamis ini.
IMBRT dilihat mampu memberi nilai tambah kepada sistem pengangkutan dalam negara selain menjadi penyelesaian kepada pengangkutan awam yang mesra alam serta meningkatkan kualiti hidup komuniti di Iskandar Malaysia.
Pengarah IMBRT, Rudyanto Azhar berkata, ujian tersebut melibatkan sembilan syarikat pengeluar bas tempatan dan luar negara bagi mendemonstrasi kenderaan menggunakan teknologi hijau yang terkini termasuk bas elektrik dan biodiesel.
Katanya, ujian rintis itu bertujuan menguji laluan sebenar sekali gus menentukan jenis bas yang bersesuaian di sekitar kawasan Iskandar Malaysia.
“Ujian rintis Projek IMBRT mulai Khamis ini adalah bagi jarak sejauh empat kilometer dari Anjung, Medini, Lebuh Raya Sultan Iskandar sehingga Horizon Hills.
“Syarikat pengeluar bas yang terlibat dalam ujian rintis ini juga akan menggunakan teknologi hijau sepenuhnya, bekalan tenaga elektrik serta reka bentuk bas yang futuristik.

“Operasi IMBRT dijangka bermula dua tahun lagi iaitu pada 2023 sekali gus mengubah landskap pengangkutan Johor dan negara dalam menyediakan kemudahan bas sistematik,” katanya dalam sesi penerangan di Anjung, di sini hari ini.
Kos pelaksanaan projek IMBRT adalah sekitar RM2.56 bilion yang dibiayai menerusi kerajaan pusat sebanyak RM1 bilion, manakala bakinya adalah menerusi kerjasama swasta-awam bernilai RM1.56 bilion.
Program ujian rintis selama tiga bulan sehingga Julai ini sekali gus menjadikan Malaysia sebagai negara pertama di Asia Tenggara memiliki kemudahan tersebut.
IMBRT akan menyediakan 55 perkhidmatan penghantar dan 44 perkhidmatan terus, menjadikan liputan rangkaian keseluruhan seluas 2,043 kilometer atau hampir 90 peratus daripada kawasan berpenduduk di Iskandar Malaysia.
Tiga laluan utama bagi IMBRT adalah Skudai, Tebrau dan Iskandar Puteri yang merangkumi 33 stesen, dengan satu hab di Universiti Teknologi Malaysia (UTM) melalui Laluan Skudai.
Laluan utama akan mempunyai dua stesen akhir iaitu di Desa Jaya melalui Laluan Tebrau dan di Anjung menerusi Laluan Iskandar Puteri.-K! ONLINE


Percepat vaksin Covid-19 untuk kanak-kanak
Oleh SITI A'ISYAH SUKAIMI

6 April 2021, 4:41 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) berharap agar pemberian vaksin Covid-19 untuk kanak kanak dapat dipercepatkan.
Menterinya, Datuk Seri Rina Mohd. Harun dalam satu kenyataan berkata, pihaknya memandang serius perkembangan terkini peningkatan kes Covid-19 dalam kluster pendidikan yang melibatkan murid, guru dan kakitangan sekolah.
Menurutnya, pada masa ini, tahap keberkesanan vaksin Covid-19 kepada kanak-kanak di bawah umur 18 tahun masih lagi dalam peringkat kajian.
“Sebagai kementerian yang bertanggungjawab menjaga kepentingan kanak-kanak di Malaysia, usaha memerangi pandemik Covid-19 harus mengambil kira keperluan golongan ini.
“Kementerian menzahirkan rasa kebimbangan kerana kanak-kanak merupakan kumpulan yang tidak tersenarai untuk menerima vaksin dalam Program Imunisasi Covid-19 Kebangsaan sama ada dalam fasa pertama, kedua mahupun ketiga sedangkan kanak-kanak juga merupakan golongan yang berisiko mendapat jangkitan Covid-19,” katanya hari ini.
Berikutan itu, beliau berkata, kementerian komited dalam usaha membantu pihak kerajaan memastikan sekurang-kurangnya 60 peratus rakyat perlu divaksinkan bagi mencapai imuniti kelompok menerusi Program Imunisasi Covid-19 Kebangsaan.

“Kementerian akan berhubung dan bekerjasama dengan Kementerian Sains, Teknologi dan Inovasi, Kementerian Kesihatan dan Jawatankuasa Khas Jaminan Akses Bekalan Vaksin Covid-19 untuk memastikan kebajikan dan kesihatan kanak-kanak di negara ini terus terpelihara,” katanya.-K!ONLINE


Kerani cedera diserang suspek cuba buka seluar
6 April 2021, 4:26 pm
PETALING JAYA – Tindakan pantas seorang kerani syarikat swasta merakam perbuatan seorang lelaki yang mengganggunya menyebabkan lelaki itu mematahkan hasrat untuk membuka seluar dalam kejadian di Parkir Kondominium You Vista, Persiaran Suntex, Cheras, Kajang di sini kelmarin.
Bagaimanapun tindakan mangsa yang berusia 24 tahun merakam aksi berkenaan menyebabkan lelaki itu naik berang lalu menyerang mangsa dan memecahkan cermin kenderaannya.
Ketua Polis Daerah Kajang, Asisten Komisioner Mohd. Zaid Hassan berkata, Ibu Pejabat Polis Daerah (IPD) Kajang menerima laporan polis dari mangsa kira-kira pukul 2.41 petang pada hari yang sama mendakwa telah diganggu suspek.
“Ketika kejadian mangsa sedang meletakkan kenderaan di kawasan parkir di kondominium itu, secara tiba-tiba dia didatangi suspek yang menunggang motorsikal jenis tidak pasti berhampiran tingkap keretanya.
“Suspek dikatakan seperti hendak bertanyakan sesuatu, bagaimanapun percakapannya tidak jelas dan individu tersebut didakwa cuba untuk membuka seluar,” ujarnya dalam kenyataan hari ini.
Jelasnya, sebaik menyedari mangsa sedang merakam perbuatannya menggunakan telefon bimbit, suspek membatalkan hasratnya.

“Lelaki warga tempatan itu secara tiba-tiba naik marah lalu mengambil satu objek dari dalam bakul motorsikalnya yang dipercayai batu dan bertindak membaling ke arah cermin tingkap kereta mangsa menyebabkan ianya pecah.
“Tidak cukup dengan itu, suspek cuba merampas telefon bimbit milik mangsa bagaimanapun tidak berjaya. Mangsa kemudiannya menjerit meminta tolong menyebabkan suspek melarikan diri,” ujarnya.
Beliau berkata, ekoran kejadian itu, mangsa mengalami kecederaan ringgan pada bahagian tangan kanan.
Katanya, kes disiasat di bawah Seksyen 323/427 Kanun Keseksaan. – K! ONLINE


Tiga keluarga terselamat rumah terbakar
Oleh NOOR HASLIZA NUSI

6 April 2021, 3:00 pm
GEORGE TOWN – Tiga keluarga yang terdiri daripada lapan penghuni termasuk dua kanak-kanak berusia empat dan dua tahun berlari sehelai sepinggang apabila kediaman mereka di Kampung Baru, Ayer Itam di sini terbakar pagi tadi.
Dalam kejadian kira-kira pukul 9 pagi itu, kesemua mangsa dikatakan sempat menyelamatkan diri sebelum rumah yang dibahagikan kepada empat pintu tersebut hangus dijilat api.
Kebakaran dikatakan berlaku ketika semua penghuni terbabit berada di dalam rumah separa kayu itu dan susulan kebakaran itu, barangan peribadi termasuk pakaian juga dipercayai turut terbakar.
Ketua Zon 1 Jabatan Bomba dan Penyelamat Malaysia (JBPM) negeri, Mohd. Tarmizi Md. Jaafar berkata, pihaknya menerima panggilan berhubung kejadian itu pada pukul 9.15 pagi tadi dan tiba kurang 10 minit kemudian.
Menurutnya, sebaik tiba di lokasi kejadian, pihaknya mendapati kebakaran melibatkan sebuah rumah setingkat kelas B dengan anggaran peratusan kemusnahan kebakaran adalah 90 peratus.
“Lapan penghuni termasuk dua kanak-kanak lelaki dan perempuan terselamat dalam kejadian kebakaran itu. Mereka berlari sehelai sepinggang keluar dari rumah masing-masing.

“Pasukan bomba mengambil masa selama setengah jam untuk mengawal api kebakaran tersebut,” katanya kepada Kosmo! di sini sebentar tadi.
Jelasnya lagi, operasi pemadaman turut dibantu anggota dari Balai Bomba dan Penyelamat Jalan Perak, Bagan Jermal dan Pasukan Bomba Sukarela berdekatan.
Beliau menambah, punca kebakaran dan nilai kerugian yang dialami masih dalam siasatan pasukan forensik bomba. – K! ONLINE


Hukuman penjara warden liwat pelajar dikurangkan kepada 50 tahun
Oleh NUR NAZLINA NADZARI

6 April 2021, 3:29 pm
KANGAR – Mahkamah Tinggi di sini hari ini mengurangkan hukuman penjara daripada 228 tahun kepada 50 tahun yang dijatuhkan ke atas seorang warden asrama bagi 24 pertuduhan meliwat lima pelajar di sebuah pusat tahfiz di Simpang Empat dekat sini, dua tahun lalu.
Mahkamah turut mengurangkan hukuman sebat dihadapi tertuduh, Nawawi Anuar, 29, daripada 42 kali kepada 20 kali sebatan
Nawawi sebelum ini mengaku bersalah terhadap 24 pertuduhan meliwat lima pelajar berusia sembilan hingga 15 tahun di pusat tahfiz tersebut sepanjang April 2019.
Hakim Datuk Azmi Abdullah membuat keputusan itu selepas membenarkan rayuan tertuduh terhadap hukuman yang dijatuhkan Mahkamah Sesyen pada 29 Mei 2019. – K! ONLINE


Zakat fitrah di Johor kekal RM7, RM10
Oleh MOHAMAD FAIZAL HASHIM

6 April 2021, 2:08 pm
JOHOR BAHRU – Majlis Agama Islam Negeri Johor (Mainj) mengekalkan kadar zakat fitrah untuk tahun ini pada kadar RM7 dan RM10 bagi umat Islam di negeri ini.
Pengerusi Jawatankuasa Agama Islam negeri, Tosrin Jarvanti berkata, penetapan kadar tersebut dibuat setelah mendapat perkenan Sultan Johor, Sultan Ibrahim Sultan Iskandar.
Katanya, kadar pembayaran zakat boleh dibuat menerusi tiga cara, iaitu secara atas talian, amil zakat fitrah dan kaunter zakat Mainj setiap daerah.
“Tahun lalu bayaran zakat 100 peratus dibuat menerusi atas talian berikutan Perintah Kawalan Pergerakan (PKP).
“Kami banyak menerima aduan dari orang kampung menyatakan kesukaran mereka. Tahun ini seramai 1,648 amil telah dilantik seluruh negeri ini dan diberi tauliah bagi menjalankan tugas memungut fitrah.
“Semua pihak termasuk amil dan pembayar zakat mesti mematuhi prosedur operasi standard (SOP) selaras Perintah Kawalan Pergerakan Bersyarat (PKPB),” katanya pada sidang akhbar di Holiday Villa di sini hari ini.

Kadar zakat fitrah RM7 bagi umat Islam yang menjadikan makanan hariannya beras daripada jenis Super tempatan.
Bagi kadar RM10 pula, ia bagi mereka yang menjadikan makanan hariannya beras selain daripada jenis Super Tempatan (Beras Import) seperti beras Wangi, beras Basmathi dan lain-lain.
Bayaran melalui atas talian boleh dibuat di Zakat Johor Online Payment di http://www.epayment.maij.gov.my.
Tosrin berkata, pihaknya mensasarkan pungutan zakat fitrah pada tahun ini RM19.9 juta dengan anggaran 2.2 juta umat Islam di negeri ini.
Katanya, sasaran itu mengambil kira keadaan ekonomi semasa dengan nisbah 60 peratus adalah pembayar kadar RM10 dan 40 peratus bagi pembayar kadar RM7.-K! ONLINE


KSN kesal segelintir penjawat awam terbabit kartel tender kerajaan
Oleh MOHD. HUSNI MOHD. NOOR

6 April 2021, 2:34 pm
PUTRAJAYA – Ketua Setiausaha Negara, Tan Sri Mohd. Zuki Ali amat kesal dengan segelintir penjawat awam yang membenarkan diri mereka diperguna pihak berkepentingan untuk habuan lumayan.
Menurutnya, pendedahan Suruhanjaya Pencegahan Rasuah Malaysia (SPRM) terhadap sindiket kartel tender kerajaan yang bernilai RM3.8 bilion amat membimbangkan.
“Kes ini mula dikesan sejak tahun 2014 dan hasil pemerhatian serta risikan berterusan pihak SPRM berjaya membawa kepada penahanan beberapa individu yang menjadi suspek utama siasatan.
“Saya menyokong penuh kepada segala usaha untuk membanteras apa jua bentuk salah laku dan penyelewengan yang berlaku dalam sistem penyampaian kerajaan terutama isu berkaitan rasuah yang dikendalikan SPRM,” katanya menerusi kenyataan akhbar hari ini.
Mohd. Zuki berkata, beliau memberi jaminan bahawa tindakan tegas akan diambil terhadap mana-mana penjawat awam yang terlibat dalam isu itu ataupun sebarang salah laku yang menjejaskan imej perkhidmatan awam sekiranya dibuktikan bersalah.
Tegasnya, beliau berulang kali memberi peringatan kepada semua Ketua Jabatan supaya menerap dan memegang utuh konsep integriti dalam pengurusan organisasi dengan memperkukuh program kesedaran dan pencegahan selaras dengan pelaksanaan Pelan Anti-Rasuah Nasional (NACP).

Menurutnya, Jabatan Perkhidmatan Awam telah diarahkan melaksanakan pusingan kerja bagi pegawai di jawatan-jawatan sensitif yang cenderung kepada isu berkaitan salah laku.
Kosmo! hari ini melaporkan SPRM menahan tujuh individu dipercayai anggota sindiket kartel memonopoli ratusan tender kementerian dan agensi kerajaan sejak tujuh tahun lalu. -K! ONLINE


i-GRED tingkat kebersihan premis makanan
Oleh NORHAYATI YAHAYA

6 April 2021, 2:43 pm
SHAH ALAM – Majlis Bandaraya Shah Alam (MBSA) memperkenalkan aplikasi Sistem Pemeriksaan Kebersihan Kendiri Premis Makanan Berlesen (i-GRED) untuk meningkatkan pengetahuan terhadap aspek kebersihan premis di kawasan pentadbirannya.
Pemangku Datuk Bandar, Mohd. Rashidi Ruslan berkata, MBSA menjadi pihak berkuasa tempatan pertama di negara ini melancarkan aplikasi seumpama itu dengan mengkehendaki pemilik atau pengusaha premis makanan menjalankan pemeriksaan dan penilaian tahap kebersihan premis dan keselamatan di lokasi masing-masing.
“Pengusaha premis perlu mendapatkan maklum balas daripada pengunjung melalui aplikasi i-GRED sebagai satu kaedah pemantauan kebersihan premis.
“Bilangan minima adalah sebanyak 30 maklum balas pelanggan bagi sesebuah premis dalam tempoh sebulan dan kemudian, mereka perlu menyediakan dan menghantar laporan penilaian tahap kebersihan setiap bulan kepada MBSA menggunakan aplikasi sama,” katanya ketika ditemui pemberita selepas melancarkan aplikasi I-GRED di Auditorium MBSA hari ini.
Mengulas lanjut, Rashidi memberitahu, pihaknya menyasarkan sebanyak 200 premis menggunakan aplikasi itu secara konsisten pada tahun ini.
“Penggunaan aplikasi ini sangat mudah iaitu pemilik premis hanya perlu mendaftar dengan bayaran permohonan sebanyak RM150 dan mereka boleh membuat penilaian dengan lebih terperinci dan lebih kukuh bersama gambar.

“Bagi premis makanan yang mendapat gred A, pihak kami akan mempromosikan premis itu di laman web rasmi, Facebook dan billboard rasmi MBSA ,” ujarnya. – K!ONLINE


Kanak-kanak bawah 7 tahun tidak digalakkan dibawa ke masjid
Oleh DIYANATUL ATIQAH ZAKARYA

6 April 2021, 2:25 pm
MELAKA – Ibu bapa atau penjaga tidak digalakkan untuk membawa kanak-kanak berusia tujuh tahun ke bawah untuk mengikuti aktiviti-aktiviti di masjid dan surau sepanjang bulan Ramadan yang akan disambut umat Islam pada minggu hadapan.
Mufti Melaka, Datuk Abdul Halim Tawil berkata, keputusan itu dibuat bagi memberi keselesaan kepada para jemaah dan mengutamakan keselamatan kanak-kanak tersebut.
“Kanak-kanak berusia tujuh tahun ke atas dibenarkan untuk mengikuti aktiviti yang diadakan di masjid atau surau termasuklah solat Jumaat, solat tarawih, majlis tadarus dan sebagainya.
“Bagaimanapun, ibu bapa tidak digalakkan untuk membawa anak-anak kecil di bawah umur tujuh tahun bagi memberikan keselesaan dan ruang kepada para jemaah lain, selain bagi menjaga keselamatan anak itu sendiri,” katanya pada satu sidang akhbar di Pejabat Jabatan Mufti Negeri Melaka, di Kampung Bukit Baharu, di sini, hari ini.
Turut hadir, Pengarah Jabatan Agama Islam Melaka (JAIM), Datuk Md. Azhan Samat.
Mengulas lanjut, Abdul Halim berkata, seperti diumumkan oleh kerajaan persekutuan yang membenarkan solat tarawih bermula 13 April ini, kerajaan negeri juga bersetuju membenarkan semua aktiviti di masjid dan surau bagi mengimarahkan bulan Ramadan.

“Solat tarawih boleh dilaksanakan lapan atau 20 rakaat dan diakhiri solat witir. Namun, pelaksanaan solat ini digalakkan dilakukan secara ringkas termasuklah dalam pemilihan surah dan bacaan doa.
“Jamuan berbuka puasa, sahur dan moreh di masjid serta surau dibenarkan, namun makanan itu mestilah dihidangkan secara bufet atau digalakkan dibungkuskan. Makan secara di dalam dulang atau talam adalah tidak dibenarkan,” katanya.
Tambahnya, aktiviti yang melibatkan bermalam di masjid atau surau juga tidak dibenarkan.
“Majlis-majlis lain seperti, khatam al-Quran, tazkirah, aktiviti iktikaf dan qiyamullail dibenarkan, namun ia mestilah bergantung kepada kebijaksanaan pihak pengurusan untuk menjalankan dalam tempoh masa yang munasabah serta bersesuaian.
“Warga asing bagaimanapun masih tidak dibenarkan mengikuti aktiviti di masjid dan surau,”katanya.
Katanya, semua aktiviti mengimarahkan itu perlu dilakukan mengikut prosedur operasi standard dan pengekalan jarak satu meter.-K!ONLINE


1 juta rakyat Korea Selatan divaksin dalam 40 hari
Oleh KOSMO!

6 April 2021, 2:35 pm
SEOUL – Kerajaan Korea Selatan setakat ini telah menyuntik hampir 1 juta penduduknya dalam tempoh 40 hari sejak negara itu melancarkan kempen vaksinasi kebangsaan pada Februari lalu, demikian menurut pihak berkuasa kesihatan tempatan, semalam.
Menurut laporan agensi berita Yonhap, sebanyak 999,870 rakyat telah menerima suntikan vaksin dos pertama yang merangkumi 1.92 peratus daripada 52 juta penduduk negara itu, kata Badan Kawalan dan Pencegahan Penyakit Korea (KDCA).
Sementara itu, sebanyak 27,691 penduduk telah direkodkan menerima kedua-dua dos suntikan vaksin dalam tempoh sama.
Pada 26 Februari lalu, negara ini memulakan kemoen vaksinasi dengan pekerja kesihatan dan pesakit berusia di bawah 65 tahun yang memerlukan rawatan jangka panjang beserta petugas barisan depan menjadi antara yang pertama yang menerima suntikan dos pertama vaksin koronavirus.
Daripada jumlah itu, seramai 870, 724 penerima menerima suntikan daripada vaksin dua dos yang dikembangkan oleh syarikat gergasi farmasi Britain-Sweden, AstraZeneca dan Universiti Oxford, kata KDCA.
Sementara itu, 129,145 lagi menerima suntikan pertama vaksin dua dos Pfizer Inc. yang dikembangkan oleh gergasi farmaseutikal Amerika Syarikat (AS) dan Jerman.

Kumpulan kedua ini kebanyakannya terdiri daripada doktor, jururawat dan pekerja profesional kesihatan lain yang merawat pesakit Covid-19 di wilayah Seoul.
Kempen ini berjalan lancar dan cepat sejak vaksin Covid-19 pertama kali diberikan kepada masyarakat awam umum berumur 75 tahun ke atas bersama kumpulan lain yang terdedah kepada virus maut pada minggu lalu.
Pihak berkuasa merancang untuk memulakan program vaksin buat golongan yang berumur antara 65 hingga 74 tahun bermula bulan hadapan.
Hingga akhir Jun, sejumlah 18.08 juta dos vaksin dijadualkan tiba di Korea Selatan dengan sekitar 2.69 juta dos vaksin sudah dihantar pada bulan lalu, kata KDCA.
Dalam tempoh April hingga Jun, sekurang-kurangnya 15.39 juta dos, termasuk 9.1 juta vaksin AstraZeneca, disahkan akan dibawa masuk ke negara tersebut. – Agensi


HDC, UMT bekerjasama tubuh Pusat Inovasi Halal
Oleh TENGKU DANISH BAHRI TENGKU YUSOFF

6 April 2021, 2:02 pm
KUALA TERENGGANU – Sebuah Pusat Inovasi Halal bakal ditubuhkan di negeri ini melalui kerjasama Perbadanan Pembangunan Industri Halal (HDC) dan Universiti Malaysia Terengganu (UMT).
Ketua Pegawai Eksekutif HDC, Hairol Ariffein Sahari berkata, pusat berkenaan ditubuhkan bagi membangunkan ekosistem industri halal terutama di Terengganu.
Beliau berkata, kerjasama strategik berkenaan juga bertujuan menambah bilangan pengusaha memiliki sijil pengesahan halal selain membantu pengusaha terbabit mengeksport produk masing-masing ke luar negara.
“Usahasama HDC dan UMT akan lebih melonjakkan kepentingan industri halal dalam era ekonomi baharu di peringkat global dengan permintaan semasa mencecah RM12.42 trilion setahun.
“HDC berhasrat menjadi pemudah cara dalam ekosistem industri halal negara bagi memenuhi pasaran tempatan dan antarabangsa,” katanya ketika ditemui selepas mewakili HDC menandatangani Memorandum Persefahaman dengan Naib Canselor UMT, Prof. Datuk Dr. Nor Aeni Mokhtar.
Hairol Ariffein berkata, kerjasama berkenaan membolehkan HDP membantu pengusaha kecil dan sederhana (PKS) memohon sijil pengesahan halal daripada Jabatan Kemajuan Agama Islam (Jakim). – K! ONLINE


SPRM lumpuhkan sindiket godam sistem JIM
Oleh NOR IDAYU BOSRO

6 April 2021, 2:14 pm
PUTRAJAYA – Suruhanjaya Pencegahan Rasuah Malaysia (SPRM) dengan kerjasama Jabatan Imigresen (JIM) berjaya melumpuhkan satu sindiket terbesar yang terlibat dalam pengeluaran Pas Lawatan Kerja Sementara (PLKS) palsu yang melibatkan kerugian kepada hasil kerajaan dalam bentuk levi pekerja asing mencecah ratusan juta ringgit.
Lima orang termasuk ketua sindiket yang bergelar Datuk telah ditahan dalam operasi besar-besaran di 22 lokasi sekitar ibu negara sejak awal pagi tadi.
Kesemua berusia antara 33 tahun hingga 43 tahun telah ditahan hasil risikan yang dijalankan oleh SPRM dan JIM sejak setahun yang lalu.
Menurut sumber, sindiket dengan kerjasama ‘orang dalam’ itu telah berjaya menggodam pangkalan data JIM dengan memasang transmiter untuk membolehkan anggota sindiket menukar kata laluan pegawai imigresen dan seterusnya mencetak PLKS dari pusat operasi mereka di luar pejabat JIM.
Katanya, ia merupakan suatu pencerobohan ke dalam pangkalan data agensi kerajaan dan merupakan isu kebocoran keselamatan yang sangat serius.
“Keupayaan ahli-ahli sindiket menggodam sistem komputer JIM membolehkan mereka mencetak PLKS dan menjualnya kepada warga asing yang bekerja secara haram di negara ini.

“Dianggarkan ratusan ribu PLKS palsu telah dicetak oleh sindiket ini dengan bayaran antara RM6,000 hingga RM8,000 bagi setiap PLKS,” katanya.
Menurut sumber, isu itu pernah dibangkitkan dalam Laporan Audit dan dibincangkan di Parlimen mengenai ketirisan hasil kerajaan dan kebocoran sistem keselamatan negara.
“Modus operandi sindiket ialah menggodam sistem imigresen dengan memasang transmiter di bilik komputer JIM hasil kerjasama orang dalam,” katanya.
Tambahnya, sindiket itu berupaya menggodam, menukar dan menggunakan kata laluan pegawai-pegawai imigresen untuk memasukkan nama-nama serta butiran peribadi pekerja asing seolah-olah mereka mendapatkan PLKS secara sah sedangkan ianya hasil tindakan penggodaman sistem JIM.
“Lebih menggerunkan di mana, sindiket ini juga berupaya membuka dan menutup semula status senarai hitam atau ‘red alert’ seseorang individu untuk membolehkan mereka melepasi sekatan imigresen di lapangan terbang dengan bayaran tertentu.
“Kesemua operasi dilakukan di luar pejabat imigresen menggunakan transmiter dan sistem yang diklonkan dari pangkalan data imigresen,” katanya.
Sumber berkata, serbuan semalam berjaya merampas peralatan komputer termasuk dua sistem komputer klon dan transmiter yang digunakan sindiket.
Katanya, sindiket itu dipercayai beroperasi di salah sebuah hotel terkemuka di Jalan Sultan Ismail, Kuala Lumpur.
“Mereka sentiasa bergerak dari satu tempat ke tempat yang lain termasuk hotel-hotel mewah bagi mengelakkan dikesan pihak berkuasa,” katanya.
Sementara itu, Ketua Pesuruhjaya SPRM, Datuk Seri Azam Baki mengesahkan tangkapan tersebut dan siasatan dijalankan di bawah Seksyen 17 Akta Suruhanjaya Pencegahan Rasuah Malaysia 2009.
Beliau menegaskan bahawa siasatan ke atas kes itu akan dibuat secara menyeluruh dan memastikan kesemua ahli sindiket termasuk orang dalam dikenakan tindakan yang sewajarnya.
Pada masa sama, SPRM memuji ketegasan Ketua Pengarah JIM kerana sanggup mendedahkan kepincangan yang berlaku dan memberikan kerjasama penuh risikan dalam kes ini.-K!ONLINE


RM39 juta untuk 274 Pertubuhan Peladang Kawasan
Oleh AIMUNI TUAN LAH

6 April 2021, 2:18 pm
GUA MUSANG – Lembaga Pertubuhan Peladang (LPP) telah mengagihkan peruntukan sebanyak RM39 juta kepada 274 Pertubuhan Peladang Kawasan (PPK) seluruh negara.
Pengerusinya, Datuk Dr. Nik Muhammad Zawawi Salleh berkata, dana menerusi Pakej Rangsangan Ekonomi Prihatin Rakyat itu sudah selesai diagihkan dan telah memberi manfaat kepada hampir sejuta ahli PPK yang terjejas ketika musim Covid-19 ini.
Katanya, dana itu diagihkan menerusi LPP setiap negeri dan jumlah perolehan bergantung kepada bilangan PPK yang ada.
“Bagi negeri Kelantan peruntukan sebanyak RM3.9 juta diterima membabitkan 22 PPK.
“Kita bersyukur pengagihan ini dapat dilakukan secara teratur,” katanya kepada pemberita selepas melawat ternakan ikan kolam di Kampung Lepan Jaya di sini hari ini.
Hadir sama, Pengarah LPP Kelantan, Mohd. Hanifa Awang Su dan Pengerusi PPK Gua Musang, Mohamed Hamzah.

Mengulas lanjut, beliau mengakui pelaksanaan Perintah Kawalan Pergerakan (PKP) sejak setahun lalu memberi kesan kepada PPK.
Katanya, keprihatinan kerajaan Persekutuan terhadap nasib petani, penternak dan nelayan menerusi dana yang diperuntukkan menyebabkan mereka mampu bertahan dengan melakukan pelbagai usaha bagi meningkatkan pendapatan.-K!ONLINE


Dua produk kosmetik dikesan mengandungi racun berjadual
Oleh MOHD. HUSNI MOHD. NOOR

6 April 2021, 2:55 pm
PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) menggesa orang awam untuk mengelak daripada membeli dan menggunakan dua jenama kosmetik kerana dikesan mengandungi racun berjadual.
Ketua Pengarah Kesihatan, Tan Sri Dr. Noor Hisham Abdullah berkata, dua produk kosmetik berkenaan adalah Beautywise Rejuvenating Cream Hydroquinone dan Tretinoin serta Beautywise Rejuvenating Toner Hydroquinone dan Tretinoin.
Beliau berkata, notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM.
“Oleh itu, produk-produk kosmetik tersebut tidak lagi dibenarkan untuk dijual di Malaysia.
“Produk yang mengandungi hidrokuinon dan tretinoin adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan.
“Penggunaan produk yang mengandungi bahan-bahan tersebut tanpa pengawasan profesional kesihatan boleh menyebabkan pelbagai kesan-kesan sampingan,” katanya menerusi kenyataan akhbar hari ini.

Noor Hisham berkata, hidrokuinon boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi yang mengurangkan pelindungan kulit daripada pancaran sinar ultraviolet berbahaya dan meningkatkan risiko kanser kulit.
Beliau berkata, penggunaan tretinoin tanpa pengawasan profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.
Justeru, beliau mahu penjual dan pengedar produk kosmetik menghentikan penjualan dan pengedaran produk-produk kosmetik tersebut dengan serta-merta.
“Penjualan dan pengedaran produk-produk kosmetik ini adalah melanggar Peraturan-Peraturan Kawalan Dadah dan Kosmetik 1984,” katanya. -K! ONLINE


Dua sekolah di Melaka ditutup, pelajar dan guru positif Covid-19
Oleh DIYANATUL ATIQAH ZAKARYA

6 April 2021, 2:29 pm
Melaka – Dua sekolah rendah di Masjid Tanah, di sini diarahkan tutup susulan tiga murid dan tujuh kakitangan sekolah termasuk guru disahkan positif Covid-19.
Pengerusi Jawatankuasa Kesihatan dan Antidadah negeri, Datuk Rahmad Mariman berkata, dua sekolah yang terlibat adalah Sekolah Kebangsaan (SK) Jeram dan SK Pengkalan Balak.
“Empat kakitangan sekolah SK Jeram termasuk guru disahkan positif Covid-19 dan sekolah ditutup sejak Isnin lalu sehingga esok.
“Tiga murid dan tiga guru di SK Pengkalan Balak juga dijangkiti Covid-19 dan sekolah itu diarah tutup hari ini sehingga Jumaat,” katanya ketika dihubungi di sini, hari ini.
Mengulas lanjut, dua kakitangan Kolej Universiti Islam Melaka (KUIM) turut positif Covid-19, namun pusat pengajian terbabit dibenarkan beroperasi seperti biasa.
“Kerja-kerja sanitasi telah dilakukan di semua sekolah dan pusat pengajian terbabit.

“Punca kejadian masih dalam siasatan, namun jangkitan ini melibatkan Kluster Jalan Kenanga yang merupakan kes indeks seorang suri rumah menetap di Jalan Kenanga, Taman Paya Rumput, Masjid Tanah,”katanya.
Tambahnya, seramai 287 individu turut dikenalpasti sebagai kontak rapat kluster tersebut dengan 207 daripada mereka telah disaring.
“Individu yang dikenalpasti ini merupakan ahli keluarga yang menghadiri majlis keraian termasuk majlis tahlil.
“Hasil saringan itu, seramai 25 individu disahkan positif Covid-19 melibatkan lima buah keluarga di lokasi berasingan di Kuala Sungai Baru dan Kuala Linggi.
Dalam pada itu, beliau berkata, seorang pelajar madrasah berusia 13 tahun disahkan positif melibatkan Kluster Jalan Mata Kuching, namun pusat pengajian itu masih beroperasi seperti biasa.-K!ONLINE


Empat wajah baru ungguli senarai Forbes ke-35
Oleh NUR HUDA MUSA

7 April 2021, 8:37 pm
PETALING JAYA – Senarai bilionair Forbes ke-35 hari ini menyaksikan empat wajah baharu dari Malaysia mengungguli senarai tahun ini meskipun dunia berdepan pandemik Covid-19.
Empat individu terbabit melibatkan adik-beradik Tan dari MR D.I.Y Group (M) Bhd. iaitu Tan Yu Yeh dan Tan Yu Wei, diikuti Pengerusi Eksekutif Westports Holdings Bhd., Tan Sri G. Gnanalingam serta pengasas bersama merangkap Ketua Pegawai Eksekutif (CEO) Greatech Technology Bhd., Tan Eng Kee.
Nilai kekayaan bersih Yu Yeh dianggarkan kira-kira AS$1.8 bilion (RM7.4 bilion) manakala Yu Wei pula dianggarkan AS$1.1 bilion (RM4.5 bilion).
Sementara senarai bilionair Forbes ke-35 menganggarkan nilai kekayaan bersih Gnanalingam kira-kira AS$1.7 bilion (RM7 bilion), manakala Eng Kee, yang mengasaskan syarikat pengeluar peralatan automasi kilang di Pulau Pinang mempunyai kekayaan bersih AS$1.1 bilion (RM4.5 bilion).
Turut menduduki carta, pengasas bersama Hong Leong Group, Tan Sri Quek Leng Chan yang mempunyai nilai bersih AS&9.7 bilion (RM20 bilion) pula diumumkan individu paling kaya di Malaysia selepas Forbes menyenaraikan Robert Kuok sebagai warga Hong Kong.
Ini diikuti T Ananda Krihsnan dan pengasas Public Bank Bhd., Tan Sri Teh Hong Piow.

Turut tersenarai ialah Pengerusi Hartalega Holdings Bhd., Kuan Kam Hon dan keluarga dengan pendapatan mencecah AS$3.9 bilion (RM16 bilion) diikuti pengasas Top Glove Corp Bhd., Tan Sri Dr. Lim Wee Chai yang memperoleh AS$3.5 bilion (RM14.47 bilion) dan Pengerusi Genting, Tan Sri Lim Kok Thay.
Sementara itu, di peringkat global, Ketua Pegawai Eksekutif (CEO) Amazon, Jeff Bezos kekal mengungguli senarai bilionair terkaya dunia buat tahun keempat berturut-turut, diikuti CEO Tesla, Elon Musk dan CEO LVMH Moët Hennessy iaitu pemilik jenama mewah LV, Bernard Arnault.
Melengkapi senarai lima bilionair terkaya dunia adalah Bill Gates dan Mark Zuckerberg. – K! ONLINE


Pilihan Raya Kampus PSA secara talian
Oleh MOHD YUNUS YAKKUB

7 April 2021, 9:15 pm
SHAH ALAM – Seramai 84.66 peratus daripada 3,932 orang pelajar Politeknik Sultan Salahuddin Abdul Aziz Shah (PSA) menunaikan tanggungjawab dalam Pilihan Raya Kampus (PRK) hari ini.
Unit Komunikasi Korporat (UKK) PSA dalam kenyataan sebentar tadi memaklumkan kesemua mereka membuang undi menerusi norma baharu iaitu dalam talian bermula pukul 8.30 pagi hingga 4.30 petang.
“Bagi tujuan ini, PSA telah membangunkan sistem e-Voting yang dikenali sebagai Activity Tracking System (ATS) bagi memudahkan perjalanan proses membuang undi.
“Langkah ini susulan pandemik Covid-19 yang masih berada pada tahap membimbangkan khususnya di negeri ini. Selain itu, memanfaatkan perkembangan teknologi semasa untuk kemudahan warga kampus,” katanya.
UKK PSA turut memaklumkan PRK kali ini melibatkan seramai 32 calon merebut 15 kerusi yang dipertandingkan bagi memilih Jawatankuasa Kepimpinan Majlis Perwakilan Pelajar (MPP) Sesi 2021.
“Selepas PRK diadakan, semua calon yang layak akan menghadiri Bengkel Kepimpinan bagi mempersiapkan mereka sebagai pemimpin yang berwibawa dan mempunyai hala tuju yang sama.

“Hasil daripada bengkel tersebut, panel penilai akan melantik calon yang sesuai bagi mengetuai barisan kepimpinan MPP,” jelasnya.-K! ONLINE


Perak FC bangkit benam UiTM
Oleh AZIZAN HASHIM

7 April 2021, 11:44 pm
IPOH – Perak FC bangkit daripada ketinggalan 2-0 untuk menumpaskan UiTM FC 3-2 dalam saingan Liga Super di Stadium Perak sebentar tadi.
Kemenangan ini sedikit sebanyak mengubat kekecewaan penyokong Bos Gaurus berikutan kekalahan 1-2 kepada Pulau Pinang, Sabtu lalu.
Lebih penting kemenangan itu mengikis tanggapan buruk terhadap pasukan Yob yang dipalit isu tunggakan gaji.
Pada perlawanan tadi, tuan rumah tidak dapat menurunkan kapten, Shahrul Saad gara-gara kecederaan.
Shakir Hamzah diberi tanggungjawab sebagai bek tengah dan digandingkan bersama Mohamad Idris Ahmad dan Danish Haziq.
Perak menguasai permainan dan berjaya mencipta beberapa peluang tetapi Guilherme De Paula  dan Careca gagal menyudahkan dengan baik.

Sebaliknya UiTM FC mengejutkan tuan rumah apabila mendahului melalui jaringan penalti oleh Nana Poku pada minit ke-19.
Poku kemudian meletakkan UiTm 2-0 apabila menewaskan perangkap ofsaid tuan rumah dan mudah menewaskan Hafizul Hakim Khairul Nizam Jothy pada minit ke-39.
Bagaimanapun, Careca merapatkan jurang apabila melepaskan rembatan ketika kekalutan berlaku di dalam kotak penalti pasukan pelawat sejurus sebelum babak pertama berakhir.
Babak kedua menyaksikan kebangkitan Perak yang melancar serangan Dan usaha mereka berhasil apabila mendapat sepakan penalti selepas Leandro Dos Santos dijatuhkan dalam kotak penalti.
De Paula tidak membuat kesilapan untuk menyamakan kedudukan pada minit 66.
11 minit kemudian rembatan leret Careca gagal diselamatkan penjaga gol UiTM , Muhammad Azfar Arif Mohd Sukri untuk Perak FC meraih kemenangan. K! ONLINE.


JDT II menang tipis 1-0 atasi PDRM FC
Oleh MOHAMAD FAIZAL HASHIM

7 April 2021, 11:16 pm
JOHOR BAHRU – Jaringan tunggal Fernando Rodriguez pada awal permainan memberikan tiga mata buat Johor Darul Ta’zim II (JDT II) apabila menang tipis 1-0 ke atas PDRM FC pada aksi Liga Perdana di Stadium Tan Sri Hassan Yunos Larkin malam ini.
Kemenangan tersebut membolehkan pasukan kendalian Rafael Sanchez melonjak ke tangga kedua mengutip 13 mata menerusi enam perlawanan, satu mata di belakang pendahulu liga, Negeri Sembilan FC.
Jaringan tunggal perlawanan hadir pada minit kelima berpunca gerakan Stuart Wilkin yang menyusup dari sayap kiri sebelum melorong bola kepada Rodriguez untuk menolak masuk bagi meletakkan pasukan di hadapan.
Tersentak dengan jaringan tersebut, The Cop kembali mengatur gerakan dan hampir menyamakan kedudukan tiga minit berselang.
Peluang itu hadir menerusi sepakan sudut pada minit kelapan namun tandukan pemain pertahanan, L. Kalaiharasan itu jauh tersasar.
Pada minit ke-15, Fernando hampir menambah jaringan buat JDT II namun percubaannya kali ini sedikit tersasar.

Fernando sekali lagi dihidangkan dengan peluang keemasan untuk melebarkan jaringan menerusi hantaran lintang Syazwan Andik Mohd. Ishak tetapi tandukan padunya tepat ke dangkapan penjaga gawang, Hamka Daud.
Bersambung babak kedua, kedua-dua pasukan membuat pertukaran pemain bagi memastikan tempo permainan pantas dapat diteruskan.
Kedua-dua pasukan saling bertali arus mengasak kubu lawan untuk mencipta jaringan namun ketumpulan penyudah yang baik menyaksikan tiada jaringan direkodkan pada babak kedua.
Kemenangan tersebut membolehkan pasukan JDT II mengekalkan rekod 100 peratus menang di tempat sendiri.-K! ONLINE


‘Mrs Sri Lanka’ kekalkan gelaran selepas bergaduh di atas pentas
Oleh KOSMO!

7 April 2021, 9:30 pm
COLOMBO, Sri Lanka – Seorang pemenang pertandingan ratu cantik Sri Lanka diisytiharkan semula sebagai juara selepas mahkota kemenangannya direntap oleh pemenang tahun lalu dalam satu pergaduhan di atas pentas.
Pushpika de Silva memerlukan rawatan hospital selepas insiden pada malam pertandingan tersebut Ahad lalu.Dia dinamakan semula sebagai Mrs Sri Lanka dalam satu majlis lebih kecil semalam.
“Saya memaafkan semua orang dalam insiden ini.
“Sekiranya sesiapa berfikir bahawa mereka dapat menghalang saya dengan melakukan  perkara seperti ini, mereka tidak akan berjaya, saya adalah seorang wanita besi,” katanya kepada pemberita semalam.
Pushpika bagaimanapun berkata, dia akan mengambil tindakan undang-undang terhadap penyerangnya, Caroline Jurie. Wanita itu adalah johan dan penyandang gelaran ratu cantik Mrs World.
Caroline secara paksa menanggalkan mahkota Pushpika di atas pentas dengan alasan wanita itu sudah  bercerai dan tidak layak diisytiharkan sebagai pemenang.

Untuk layak menyandang gelaran tersebut, peserta pertandingan itu  perlu bergelar isteri. Pushpika sudah berpisah daripada suaminya tetapi mereka masih belum bercerai secara sah.


Gol Kogileswaran buat KL City kempunan
Oleh MUHAMMAD RIDUAN MOHD HANAFIAH

7 April 2021, 11:33 pm
PETALING JAYA – Pasukan Petaling Jaya City (PJ City) menarik nafas lega selepas mengutip satu mata berharga selepas seri 2-2 ketika berdepan Kuala Lumpur City (PJ City) di Stadium Majlis Bandaraya Petaling Jaya, sebentar tadi.
Meskipun ketinggalan 1-2 namun skuad kendalian P. Maniam menggunakan peluang sebaik mungkin selepas pasukan KL City terpaksa beraksi dengan 10 orang pemain apabila Nik Shahrul Azim diarah keluar padang pada minit ke-60 selepas menerima kad kuning kedua.
Dibarisi sepenuhnya pemain tempatan, PJ City membuktikan mereka bukan lawan yang mudah untuk ditumpaskan oleh mana-mana pasukan lain dalam liga dengan memiliki lima tenaga import.
Ketika KL City yang ketika itu sudah diambang kemenangan, pasukan kendalian PJ City, P.Maniam mengarahkan anak buahnya melakukan serangan bertali arus.
Penyerang sensasi PJ City, R. Kogileswaran diangkat sebagai wira apabila memusnahkan harapan KL City untuk membawa pulang tiga mata berharga apabila meledak gol
pada minit terakhir perlawanan. K! ONLINE.


Hanya Jho Low boleh jawab – Peguam
Oleh NUZULSHAM SHAMSUDDIN

7 April 2021, 9:24 pm
PUTRAJAYA – Pihak pembelaan hari ini memaklumkan bahawa wang daripada syarikat SRC International Sdn. Bhd. telah didepositkan ke akaun peribadi Datuk Seri Najib Tun Razak untuk `top-up’ baki di akaun berkenaan berikutan berlakunya pengeluaran berlebihan (overdrawn).
Perkara itu dimaklumkan peguam Harvinderjit Singh pada hari ketiga rayuan di Mahkamah Rayuan di sini hari ini.
Terdahulu, Hakim Vazeer Alam Mydin Meera bertanyakan adakah wang daripada SRC telah digunakan untuk top-up akaun milik perayu?, peguam itu menjawab Ya.
“Terdapat surat arahan dalam bentuk `soft copy’ dan inferens yang boleh dibuat ialah Jho Low telah memberi arahan kepada Terence Geh yang merupakan sekutu Jho Low (dalam SRC), ” katanya.
Sementara itu, ketika ditanya oleh Hakim Abdul Karim Abdul Jalil yang mengetuai panel tiga hakim itu, mengapa akaun peribadi Najib menjadi pilihan, peguam tersebut hanya menjawab: “Hanya Jho Low boleh jawab”.
Dalam prosiding sama, peguam terbabit ketika berhujah menunjukkan beberapa inferens dan teori mengenai pengeluaran wang sebanyak RM170 juta daripada SRC International yang mana RM42 juta dari jumlah itu berakhir di akaun Najib.

Antara teori yang dinyatakan ialah pengeluaran wang tersebut dibuat dilakukan oleh Terence Geh atas arahan Jho Low dan Najib tidak mempunyai sebarang pengetahuan atau kawalan terhadap kesemua transaksi terbabit.
Harvinderjit ketika berhujah memberitahu adalah tidak masuk akal seorang Perdana Menteri untuk mengambil wang daripada syarikat berkaitan kerajaan dan mendepositkan wang tersebut dalam akaun sendiri.
Sementara itu, peguam Muhammad Shafee Abdullah yang turut mewakili Najib ketika ditemui selepas tamat prosiding memaklumkan pihaknya masih belum mendapat sebarang arahan daripada Najib berhubung notis kebankrapan yang difailkan oleh Lembaga Hasil Dalam Negeri (LHDN) pada 4 Februari lalu.
Hujahan rayuan bersambung esok. – K!ONLINE


Sami terperangkap dalam gua semasa bertapa
Oleh KOSMO!

7 April 2021, 8:56 pm
BANGKOK – Seorang sami yang sedang bertapa terperangkap dalam sebuah gua di Thailand selepas pintu masuknya ditenggalami air banjir, lapor akhbar Bangkok Post, semalam.
Sami berusia 40 tahun yang tidak didedahkan namanya itu masuk ke dalam Gua Phra Sai Ngam di daerah Noen Maprang hujung minggu lalu dan sudah beberapa hari terperangkap di dalamnya.
Sebuah yayasan penyelamat tempatan, Prasat Bun Sathan, memuat naik gambar  yang menunjukkan situasi terkini di hadapan gua di Facebook dan memberitahu bahawa sami itu terperangkap di dalamnya sejak banjir berlaku pada Ahad lalu.
Kemas kini itu turut memberitahu bahawa usaha menyelamat sedang giat dilaksanakan dan segala maklumat terkini akan diberikan dari masa ke semasa.
Ketua Komando Perang Khas Tentera Laut pasukan Laut, Udara, dan Darat (SEAL) Laksamana Muda Supphachai Thanasarasakhon memaklumkan satu pasukan khas akan dihantar segera ke kawasan gua jika pihaknya menerima isyarat bantuan cemas. – Agensi


AgroBank, MTDC lahir 200 usahawan pertanian pintar
Oleh AMREE AHMAD

7 April 2021, 8:10 pm
PUTRAJAYA – Seramai 200 usahawan pertanian teknologi pintar bakal dilahirkan menerusi program kolaborasi antara Agrobank dan Malaysian Technology Development Corp. (MTDC).
Menteri Pertanian dan Industri Makanan, Datuk Seri Dr. Ronald Kiandee berkata, setiap peserta dalam fasa pertama tersebut akan menerima pembiayaan maksimum RM100,000.
“Menerusi kerjasama ini, peserta daripada sektor pertanian yang dikenal pasti MTDC akan menerima pembiayaan kewangan daripada Agrobank berjumlah RM20 juta,” katanya dalam sidang akhbar selepas menyaksikan majlis menandatangani perjanjian pemeteraian persefahaman kolaborasi antara Agrobank dan MTDC di sini hari ini.
Mengulas lanjut, Ronald berkata, usahawan terlibat akan dibimbing dan diberikan bantuan teknikal menerusi cabang MTDC, Technopreneur Training Academy (Tentra) untuk latihan.
“Mereka juga dibantu Centre of 9 Pillars (Co9P) di MTDC bersama jurulatih berpengalaman bagi setiap latihan dan keperluan solusi amalan teknologi revolusi industri 4.0,” jelas beliau.
Beliau berkata, inisiatif terbaharu itu sejajar amalan pertanian moden dan pintar masa depan dengan bakal usahawan akan diperkenalkan kepada penggunaan robot dan teknologi automasi. -K! ONLINE.


Remaja tipu positif Covid-19
Oleh KHAIRUL MOHD. ALI

7 April 2021, 8:04 pm
JOHOR BAHRU – Seorang remaja berani mengambil risiko menipu majikan dengan mengaku dia positif Covid-19 hanya kerana tidak mahu bekerja di sebuah restoran di Skudai di sini semalam.
Bagaimanapun tindakan lelaki berusia 19 tahun itu membawa padah apabila diberkas polis pada hari yang sama susulan laporan dibuat pemilik restoran berkenaan.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, laporan itu dibuat setelah rahsia remaja itu memalsukan laporan keputusan ujian calitan Covid-19 terbongkar.
“Remaja lelaki yang bekerja sebagai pelayan di restoran berkenaan mengirimkan mesej menerusi aplikasi WhatsApp dengan menghantar sekeping gambar surat mendakwa dirinya positif Covid-19.
“Ekoran itu, majikan restoran tersebut telah menutup restorannya dan pergi ke klinik bersama 12 lagi pekerja yang lain untuk membuat ujian calitan sebelum mendapatkan keputusan ujian berkenaan negatif,” katanya dalam satu kenyataan, di sini hari ini.
Dzulkhairi berkata, susulan menerima keputusan ujian itu, majikan terus mendesak dan melakukan siasatan sebelum mengetahui perkara sebenar.

“Remaja itu mengaku bahawa dia menipu gara-gara merasakan dirinya tidak sesuai bekerja sebagai pelayan di restoran berkenaan.
“Suspek adalah pekerja yang baharu sahaja satu hari diterima bekerja di restoran tersebut iaitu pada 5 April lalu,” ujarnya.
Dzulkhairi turut memberitahu, polis akan mendapatkan perintah tahanan reman ke atas suspek manakala kes disiasat di bawah seksyen 420/468 Kanun Keseksaan atas kesalahan memalsukan laporan pemeriksaan ujian calitan Covid-19.-K! ONLINE


Kadar zakat fitrah Terengganu RM7
Oleh MOHD AZLI ADLAN

7 April 2021, 6:56 pm
KUALA TERENGGANU – Kadar zakat fitrah bagi Terengganu pada tahun ini ditetapkan pada kadar tidak kurang daripada RM7 seorang.
Yang Dipertua Majlis Agama Islam dan Adat Melayu Terengganu (Maidam), Datuk Osman Muda berkata, kadar zakat fitrah itu disandarkan kepada harga beras gred Super Tempatan 5 peratus hancur di pasaran tempatan.
“Bagi umat Islam negeri ini yang memakan beras Super Import, kadar zakat fitrah ditetapkan kepadanya ialah senilai dengan 2.60 kilogram atau 2.97 cupak nilai beras berkenaan.
“Dimaklumkan Maidam hanya menerima bayaran zakat fitrah secara wang tunai bukannya beras,” katanya dalam satu kenyataan di sini hari ini.
Osman berkata, seramai 1, 090 amil telah dilantik bagi kutipan zakat fitrah di seluruh negeri ini.
Tambah beliau, selain masjid dan surau berhampiran, bayaran zakat fitrah boleh dilakukan di kaunter zakat Maidam dari pukul 8.30 pagi hingga 4 petang dari Ahad hingga Khamis bermula 1 Ramadan ini.

“Operasi kaunter bayaran Maidam tersebut termasuk pandu laju dibuka setiap hari mulai 25 April ini hingga 12 Mei depan.
“Kaunter zakat Maidam di Pusat Transformasi Bandar (UTC) Kuala Terengganu pula akan dilanjutkan sehingga pukul 9 malam sepanjang tempoh tersebut kecuali hari Jumaat dan Sabtu,” katanya. – K! ONLINE